Οι απόλυτες επιδόσεις στο «δηλητηριώδες» Abarth 695 Esseesse - Now24.gr\nΌμως μη βιάζεστε και μην κάνετε όνειρα. Δεν πρόκειται να το αποκτήσετε. Από τη γραμμή παραγωγής θα βγουν 1.390 Abarth 695 Esseesse και προορίζεται αποκλειστικά για συλλέκτες που ψάχνουν τις απόλυτες επιδόσεις.Μάλιστα τα περισσότερα από αυτά έχουν ήδη προπωληθεί.Το νέο 695 Esseesse με τις απόλυτες επιδόσεις θα είναι διαθέσιμο αποκλειστικά στην 3θυρη έκδοση.\nΗ ιστορία των Abarth ξεκινάει από τη δεκαετία του 1960. Ήταν τότε που ο πολυμήχανος Carlo Abarth δημιούργησε τα κιτ βελτίωσης. Ούτε ο ίδιος δεν πίστευε ότι αυτά τα κιτ που έδιναν άλλη δύναμη στα αυτοκίνητα θα έβρισκαν χιλιάδες οπαδούς. Ο εφευρέτης των βελτιωμένων αυτοκινήτων μαζικής παραγωγής δεν προλάβαινε να κατασκευάζει κιτ βελτίωσης. Τότε όλα ήταν χειροποίητα. Οι παραγγελίες έπεφταν «βροχή» και η φήμη του Carlo Abarth κυκλοφόρησε αστραπιαία σε όλους τους οδηγούς που ζητούσαν καλύτερες επιδόσεις στα αυτοκίνητά τους.\nΤο 1964, οι μηχανικοί της Abarth μετέτρεψαν το «ταπεινό» 500 στο «δηλητηριώδες» 695 Esseesse. Από τα 500 cc η χωρητικότητα του κινητήρα αυξήθηκε στα 690κ.εκ..\nΜη συγκρίνετε τα σημερινά μεγέθη και τις ιπποδυνάμεις με τις αποδόσεις που είχαν τα αυτοκίνητα το 1964. Το Abarth απέκτησε σε σύνολο 38 ίππους με μια τελική που άγγιζε τα 140χλμ./ώρα. Το άγγιγμα του Σκορπιού της Abarth περιορίσθηκε στις 1.000 μονάδες. Δεν χρειαζόταν πολλά για να ξεχωρίσεις το διαφορετικό 500 . Ένα λογότυπο «SS» στο καπό και το αντίστοιχο «esseesse» στο ταμπλό έφθαναν για να μείνουν «κολλημένα» τα μάτια στο ξεχωριστό αυτοκίνητο.\nΑπό τη φάση σχεδίασης του νέου μοντέλου, ο στόχος ήταν η περαιτέρω βελτίωση σε επίπεδο επιτάχυνσης και πρόσφυσης. Μειώθηκε το βάρος , αναθεωρήθηκε η αρχιτεκτονική της ισορροπίας του συνόλου ενώ βελτιώθηκε η αεροδυναμική απόδοση.\nΣτο νέο 695 Esseesse το παρόν δίνει το “Spoiler ad Assetto Variabile”, η ρυθμιζόμενη πίσω αεροτομή, η οποία βελτιώνει την αεροδυναμική απόδοση και παράλληλα προσδίδει ένα ακόμα πιο δυναμικό χαρακτήρα στο μοντέλο. Οι αλλαγές αυτές ανατρέπουν πλέον από το θρόνο του ταχύτερου Abarth 595/695 την έκδοση Competizione, με το νέο Esseesse να είναι εκτός των άλλων ταχύτερο και στο 400αρι κατά 1/10 του δευτερολέπτου.\nΕντυπωσιακό είναι και το εσωτερικό όπου ξεχωρίζουν τα σπορ καθίσματα της Sabelt με την επισήμανση «one of 695» . Η επισήμανση αυτή δίνει το στίγμα του συλλεκτικού χαρακτήρα του μοντέλου, ενώ οι κόκκινες ζώνες, οι λεπτομέρειες από ανθρακονήματα και η ευρεία χρήση Alcantara στο ταμπλό ενισχύουν τον αγωνιστικό χαρακτήρα του μοντέλου, όπως και το σύστημα τηλεμετρίας που περιλαμβάνετε στο σύστημα πολυμέσων Uconnect με την οθόνη αφής των 7’’.\nΚίνηση στο νέο 695 Esseesse δίνει η ισχυρότερη έκδοση του κινητήρα 1.4 T-jet. Το 1964 η ισχύς του ήταν 38 ίπποι και σήμερα φθάνουν τους 180 ίππους με 250Nm ροπής στις 3.000σ.α.λ.\nΗ τελική ταχύτητα αγγίζει τα 225χλμ./ώρα, ενώ η επιτάχυνση από στάση στα 100χλμ./ώρα απαιτεί μόλις 6,7δλ.\nΒλέπετε πόσο έχουν αλλάξει οι επιδόσεις αλλά κα τα συστήματα ασφαλείας. Οι υψηλές επιδόσεις τιθασεύονται μέσω της χρήσης και στους δύο άξονες αμορτισέρ Koni FSD, αλλά και από τις τετραπίστονες δαγκάνες της Brembo που τοποθετούνται σε αεριζόμενους δίσκους 305 και 240χλστ. εμπρός και πίσω αντίστοιχα.\nTags #Abarth 695 Esseesse #απόλυτες #δηλητηριώδες #επιδόσεις\nΤρία βιβλία για «Business - Management – Ηγεσία» από τις εκδόσεις Ψυχογιός\nΑθηνά Λινού: Τεράστιος ο δείκτης θετικότητας - Πρέπει να επαναφέρουμε τη μάσκα παντού


Αρτασέρσε | Cartel\nΤου ζητιάνου και\nΤον παιδικό μου φίλο τον έλεγαν Αρτασέρσε. Ακριβώς, όπως το ακούτε ή μάλλον καλύτερα το διαβάζετε. Πού ακούστηκε, παιδί πράγμα να τον φωνάζουν Αρτασέρσε. Σε ανάμνηση του βασιλιά Αρταξέρξη που συνετρίβη υπακούοντας στην ολέθρια μοίρα μιας δυναστείας. Έτσι λένε πως απέκτησε το όνομά του, περισσότερα κανείς δεν γνωρίζει.\nΩς φίλος στάθηκε στο ύψος των περιστάσεων και θα ήταν ψέμα αν σας έλεγα πως αμφότεροι και οι δυο μας λείπαμε από τις μεγάλες στιγμές του άλλου. Στην περίπτωσή του καμιά μικρή ή μεγάλη προδοσία δεν διαπράχθηκε. Αποφοιτήσεις, θάνατοι, έρωτες, γιορτές, αχανείς Κυριακές στα μπιλιάρδα της οδού Ασίς , παράξενα πονταρίσματα, ζωή στράφι. Χωριστήκαμε ένα διάστημα, κατά την διάρκεια της στράτευσής μας. Εκείνος στελέχωσε ως δόκιμος το πολεμικό μας ναυτικό και εγώ παρέμεινα ένας πικρός και άσημος οδηγός του ουλαμού φορτηγών και ημιαυτόματων τζιπ. Εν καιρώ ειρήνης, συνεχίσαμε να συναντιόμαστε στο καφέ της πλατείας των Δημάρχων. Εκείνος συνήθως καθυστερούσε, άμα έφθανε το πρόσωπό του κρατιόταν μακριά. Μα θες γιατί σπάνια μιλούσε, θες από την διάθεσή μου να σχολιάσω τα δεκαπεντάχρονα άστρα που μιλούν σαν πουλιά όλα μαζί έξω από την λαϊκή τζελατερία, ποιος ξέρει τι λένε και αν κάποιον αγαπούν και τι γεύση να έχουν τα χείλη των. Ο Αρτασέρσε παρέμενε πνιγμένος στην δική του αγωνία, σαν να λέμε κλεινόταν πίσω από την πόρτα του μικρού του διαμερίσματος και όσο και αν φώναζε η μητέρα, υπήρχε το μυστικό παράθυρο και ο φίλος μου χανόταν ως πάνω στον λόφο. Με ένα μόνο πέταγμα.\nΟι πολιτικές μεταβολές μονοπώλησαν το ενδιαφέρον μας. Εκείνος πολιτογραφημένος προοδευτικός μα κάπως αναιμικός, απείχε συγκρατημένα από τις περιττές οξύνσεις. Και κάπως έτσι θα μπορούσε να πει κανείς πως οι ζωές μας γλίτωσαν τα χαρακώματα.\nΜια από εκείνες τις λευκές και αχρείαστες μέρες, ένας κοινός γνωστός του οποίου την ανωνυμία επιβάλλουν οι καλοί τρόποι, με πληροφόρησε για κάτι φριχτό. Είχε ο ίδιος, λέει, δει, με τα ίδια του τα μάτια τον Αρτασέρσε να χάνει όλο του το βιος στην Αίθουσα Πτωχεύσεων.\nΤα αρπακτικά, ξέρετε κύριε, συντρίβουν τους αδύναμους. Και ο φίλος σας, η στιγμή κύριε, τον βρήκε αδύναμο, απροστάτευτο. Αν είχε προβεί σε κάποιες ενέργειες νωρίτερα, αν είχε ζητήσει βοήθεια, ποτέ με το αζημίωτο, μην θαρρείτε, μα, είμαστε άνθρωποι και το κυριότερο, κύριε. Μια συμπαγής και αυτόνομη, τάξη κοινωνική.\nΌλα τα έχασε ο Αρτασέρσε. Το σπίτι με το παρεκκλήσι επάνω στην στροφή του δρόμου, το γρήγορο αυτοκίνητό του που ξεσήκωνε την λεωφόρο του Ελευθερωτή, το μικρό περιβόλι με τις δαμασκηνιές, τις φτέρες, τις πορτοκαλιές που ανεμίζουν, τις λέξεις που μεταφράζονται σε κελάρισμα και σκιά. Όλα τα έχασε ο Αρτασέρσε, ξέρετε κύριε, τα αρπακτικά δεν συγχωρούν, δεν νοιάζονται. Σε όλες τις εποχές, κύριε. Μην μας καταδικάζετε, είμεθα περίλυποι, ως θάνατοι, όμως έτσι το θέλει η εμπειρία και οι νόμοι της μισθωτής εργασίας, οι νόμοι των αρπακτικών, κύριε, εμείς θα υπακούσουμε, κύριε.\nΤα άλλα μου φάνηκαν φιοριτούρες, ψεύτικες διακοσμήσεις. Καμιά φορά, βλέπετε, η Αριάδνη γοητεύεται από τα τεχνάσματα του ήλιου και αφήνει την θέση της. Πετά τον μίτο της στον άνεμο, εκείνος παραδίνεται, σε λίγο, κουβάρι ο καιρός πίσω δεν ξεχωρίζει. Αν πιστέψεις, θα χαθείς.\nΓρήγορα, φώναξα στον οδηγό που μάλλον τρόμαξε και για μια στιγμή έκανε να βγει από το αμάξι του. Μα σαν να αισθάνθηκε την αγωνία μου, δεν ρώτησε περισσότερα.\nΗ πόλη ποτέ δεν γερνά, οι άνθρωποι κύριε. Τόσες αναπαλαιώσεις, κύριε. Για ποιον σκοπό, με τι υλικά, πότε θα τελειώσουν, την τιμή τους κύριε, δεν πληροφορηθήκαμε τίποτε. Έντυσαν την πόλη με δίχτυα, θαρρείς πως από μέσα της θα βγάλουν το μεγάλο ψάρι που το κυβερνά μέσα από την κοιλιά του κήτους ένας Ιωνάθαν αιώνας. Κοιτάξτε κύριε πώς χορεύουν τα σπίτια, πίσω από το πέπλο τους. Εδώ ξοδεύτηκαν τα απατηλά, καθώς λένε οι ποιητές χρόνια, κύριε. Στρίβω εδώ, κύριε; Είστε καλά κύριε; Το φετινό φθινόπωρο είναι αρρώστια.\nΑνέβηκα την μαρμάρινη σκάλα. Το διαμέρισμα του Αρτασέρσε που τόσες φορές με φιλοξένησε έπειτα από τα πιο γερά μεθύσια μου, βρίσκεται στην άκρη του διαδρόμου. Χτύπησα, χτύπησα ώσπου μάτωσαν τα χέρια μου. Κανά δυο φιλήσυχοι κύριοι, ένας μαστροπός και η κυρία Ντι, όπως μου συστήθηκε ζήτησαν τον λόγο. Αφού εξηγήθηκα ένιωσαν την αγωνία μου και καλμάρισαν κάπως. Ωστόσο ο μαστροπός μου κόστισε το ολόχρυσο ρολόι και ήταν εκείνος που μου αποκάλυψε το ναυάγιο του αδελφικού μου φίλου.\nΟ Αρτασέρσε είναι καλό παιδί. Μα λίγο άτυχο και κάπως αφελής. Του άρεσαν τόσο πολύ τα κορίτσια, έδινε και την ψυχή του για εκείνες. Όμως, εμπιστευτικά σας το λέω, κάποιες από αυτές σημαίνουν κίνδυνος. Φαίνεστε καλός και άνθρωπος που έχει τον τρόπο του, σταθείτε πλάι του. Μπορεί με λίγο κόπο να βγει από την δύσκολη θέση, πείτε του.\nΟ θυρωρός που μετά βίας είχα διακρίνει στην αρχή καθώς έσπαγα τις γραμμές αμύνης εκείνης της μαρμάρινης σκάλας φάνηκε στο βάθος του διαδρόμου. Ερχόταν μαζί με τον ήχο των κλειδιών, βαδίζοντας αποφασιστικά, βρίζοντας για τις λάμπες που τρέμουν παλεύοντας για τις ζωές τους. Ο θυρωρός ανοίγει το διαμέρισμα, οι άλλοι κάνουν πίσω. Και εγώ μπαίνω κλείνοντας την πόρτα πίσω μου. Πατώ ελαφριά, πάω κατά εκεί που ουρλιάζει το ραδιόφωνο. Μια σκιά περνά στο βάθος της κουζίνας, μου γνέφει και ακολουθώ. Τώρα το διαμέρισμα διαθέτει μια βαθιά σκάλα που οδηγεί σε μια τρυφερή και ασύλητη νύχτα. Ο ουρανός είναι ωραίος και αίθριος, τα αστέρια, η σελήνη που τραγουδά την πικρή της πλάνη. Άμα πονά πολύ, κρύβεται σε μια έλλειψη δίχως παρηγοριά και εξήγηση, τι ζωή και αυτή πατέρα. Αρτασέρσε που θα πει, όλο το σπίτι να μυρίζει ρωμαϊκή συντριβή, η Σάρον μόνη, δίχως τους εραστές της, δίχως τα όπλα της στο βάθος ενός θεάτρου.\nΔεκαπέντε χρόνια τώρα παλεύω με εκείνα τα μάτια του. Εξογκωμένα, με ακίνητα δάκρυα και βλέφαρα που έγιναν πια πεταλούδες και χάθηκαν. Στάθηκα και τον κοίταζα που διέγραφε μια απαλή τροχιά εκκρεμούς. Κομψοί λαιμοί, ντυμένοι τσόχα και ακριβό βελούδο, λέξεις και μυστικά κλειδωμένα στο στόμα. Φιλημένα χρόνια, μανδραγόρες κάτω από τον ίσκιο της κουρασμένης ψυχής. Ήταν ντυμένος με το μαύρο του κοστούμι και το πολύχρωμο γιλέκο. Το μονόκλ που του προσέδιδε κύρος κρεμόταν πλάι του κοιτώντας, ποιος ξέρει τι αθροίσματα, τι κήπους.\nΕλάτε κύριε Αρτασέρσε, δείξτε μας πως φτιάχνει κανείς με χρώματα ένα ολοζώντανο στάχυ, δείξτε μας τα γινωμένα καλοκαίρια. Τότε που σε είχαν για θεό στην γειτονιά. Δεκαπέντε χρόνια Αρτασέρσε, καλέ μου φίλε που πέρασαν. Έφυγα από το κτίριο δίχως να κοιτάξω πίσω. Ο διαχειριστής ούρλιαξε και έτσι γράφτηκε το τέλος του φίλου που όσο και αν το νομίζει κανείς, υπήρξε επίμονος με την ζωή, κυνηγώντας τους μικρούς και τους μεγάλους θανάτους με εφηβική ορμή, με έξη και θερμή αφοσίωση.\nΤώρα, καταλαβαίνετε την αιτία της επιλογής; Το πώς και το γιατί της επωνυμίας αυτού εδώ του δρόμου, συνοψίζεται σε όσα σας είπα. Γνωρίζω πως κατά βάθος φαντάζει ένα πορτογαλικό δράμα, δευτέρας ποιότητας. Ωστόσο, θέλετε το όνομα, ή τα μυστικά που πήρε μαζί του ετούτος ο φτωχός των ερειπίων, βρίσκω ακόμη την βιογραφία του κάπως γοητευτική. Μα τώρα πια ο πόνος για τον καλό μου φίλο που χάθηκε έτσι μόνος και θορυβημένος, με την ζωή του την δίχως μοιρασιά, κάπως πλαταίνει. Γεννήθηκε στενή όχθη και απέραστη μα κάπως ανακάλυψε μονάχη της τον δρόμο του νερού και ανοίχτηκε στον πόνο. Αρτασέρσε, ωραίο το όνομα, δεν νομίζετε; Κανείς δεν ξέρει από το δημοτικό συμβούλιο την πικρή και νοσταλγική ιστορία μου. Και η σημασία του ονόματος φαντάζει ιστορική, προδίδοντας κύρος σε αυτό το καρναβάλι. Εσείς όμως τώρα όποτε περνάτε θα θυμάστε λιγάκι τον καλό μου φίλο Αρτασέρσε. Που καταγόταν από βασιλική γενιά και τώρα ταξιδεύει με τις περσίδες.


Μπάγεβιτς: «Να φέρουμε την ΑΕΚ στην κορυφή» - BORO από την ΑΝΝΑ ΔΡΟΥΖΑ - boro.gr\nΑρχική / More / Αθλητικά / Μπάγεβιτς: «Να φέρουμε την ΑΕΚ στην κορυφή»\nO Ντούσαν Μπάγεβιτς σε συνέντευξή του στο Radiosarajevo.ba, μίλησε για το όραμα της ΑΕΚ άμα τη επιστροφή της στη Σούπερλιγκ και το νέο γήπεδο στη Ν. Φιλαδέλφεια. Ερωτηθείς για την περίπτωση να μεταγραφεί ο Ντάνκο Λάζοβιτς απάντησε ότι υπάρχουν συζητήσεις αλλά χωρίς ακόμα να έχουν καταλήξει κάπου. Τέλος αναφορικά με το Μουντιάλ είπε πως τόσο η Βοσνία όσο και η Ελλάδα έχουν πιθανότητες διάκρισης.\n«Ο σύλλογος αναγκάστηκε να εγκαταλείψει την πρώτη κατηγορία. Αυτή την στιγμή είμαστε στη δεύτερη κατηγορία, αλλά επιθυμία μας όσο και των φιλάθλων μας είναι να ανταγωνιστούμε την επόμενη σεζόν τον Ολυμπιακό, τον Παναθηναϊκό, και τον ΠΑΟΚ», ήταν τα πρώτα λόγια του γενικού διευθυντή της ΑΕΚ στους συμπατριώτες του, πριν αναφερθεί στο πως τον προσέγγισε ο «τίγρης» όταν ενεπλάκη ξανά με τον «δικέφαλο».\n«Μου τηλεφώνησε ο νέος πρόεδρος Δημήτρης Mελισσανίδης με τον οποίο είμαστε φίλοι. Επιθυμία μας είναι να ενώσουμε τις δυνάμεις μας ώστε να επαναφέρουμε την ΑΕΚ στην κορυφή του ελληνικού ποδοσφαίρου. Ο πρόεδρος θέλει να χτίσει νέο γήπεδο ώστε η ΑΕΚ να έχει το δικό της σπίτι, αλλά και μια καλή ομάδα και να δημιουργήσει μια βάση για να έρθουν όσο γίνεται καλύτερα αποτελέσματα».\nΣε ερώτηση για τον Λάζοβιτς, απάντησε: «Πράγματι παρακολουθούμε τον Λάζοβιτς, αλλά δεν έχουμε φτάσει σε συμφωνία. Είμαστε ακόμα σε μεταβατική περίοδο και δεν έχουμε καταλήξει σε κάτι».\nΤέλος, αναφορικά με το Μουντιάλ, σχολίασε: «Η Βοσνία έχει κάνει ένα μεγάλο βήμα με την πρόκρισή της στο Παγκόσμιο Κύπελλο, αλλά θα ήταν λυπηρό να μείνει εκεί. Έχει μία καλή ομάδα με ποδοσφαιριστές που παίζουν στους μεγαλύτερους συλλόγους του κόσμου και νομίζω πω στόχος δεν είναι μία απλή συμμετοχή στην διοργάνωση. Πιστεύω ότι θα το πετύχουμε αυτό. Όσο για την Ελλάδα, έχει μία καλή κι έμπειρη ομάδα και μπορεί να σας εκπλήξει ευχάριστα».


ALEF - GR: Βραβεία graham still στην Λ.Φ.Ι.\nΠαρασκευή, 6 Φεβρουαρίου 2004\nΒραβεία graham still στην Λ.Φ.Ι.\nΒραβεία graham still στην εκδήλωση της Λ.Φ.Ι.\nΑπό την εφημερίδα "Ελευθεροτυπία" (06/02/2004, σελ. 35) μεταφέρω :\nΣτο φουαγέ του Πνευματικού Κέντρου Ιωαννίνων εκτίθενται από προχθές τα έργα των βραβευμένων καλλιτεχνών του διαγωνισμού κόμικς που οργάνωσαν και φέτος η "Ελευθεροτυπία" και το "9" σε συνεργασία με τον μορφωτικό οργανισμό "akto". Την έκθεση διοργάνωσαν η "Λέσχη Φανταστικού Ιωαννίνων" σε συνεργασία με το "Πνευματικό Κέντρο του Δήμου Ιωαννιτών" και τα εγκαίνια τελέστηκαν προχτές το βράδυ.\nΤο πρώτο βραβείο "Επιστημονικής Φαντασίας Γεωργίου Παπαδόπουλου (graham still)" κέρδισε η Βάσω Χρήστου για την "Χρονοσχισμή", το δεύτερο ο Ηλίας Μπενής για το "Κονσέρτο σε Ρε Ελάσσονα" και το τρίτο ο Σωτήρης Ραπτόπουλος για την "Επανάσταση στην Ελλεβόρια".\n[Invasion of the Body Snatchers] (Εκδήλωση 117)\nΣυνεστίαση (Εκδήλωση 116)\nΔιἠγημα, Μπέιλι, Μάντης (Εκδήλωση 115)\nΒορριάς Σωτήριος (ΑΜ 064)


Διαχείριση πανδημίας και κόστος εξοπλισμών βάζουν φωτιά στο πολιτικό σκηνικό ενόψει της συζήτησης στη Βουλή | Libre\nΔιαχείριση πανδημίας και…\nΔιαχείριση πανδημίας και κόστος εξοπλισμών βάζουν φωτιά στο πολιτικό σκηνικό ενόψει της συζήτησης στη Βουλή\nΤο εξοπλιστικό ράλι του κ. Μητσοτάκη, το κόστος των 10δισ.€ στο οποίο έφτασε ο λογαριασμός για φρεγάτες, ραφαλ, κορβέτες, F-16 μαζί με τις άλλες συμφωνίες για Σούδα και Καλαμάτα με το κόστος τους να εκτινάσσεται σε δυσθεώρητα ύψη έκανε τον Αλέξη Τσίπρα να μιλήσει για τη χρυσή δεκαετία των Γιάννου και του Άκη στα εξοπλιστικά. Ο Αλέξης Τσίπρας στην ομιλία του στην κοινοβουλευτική ομάδα δανείστηκε και επίσημα πλέον τον όρο «Μαξίμου ΑΕ» για να περιγράψει τις μπίζνες του ίδιου του Κυριάκου Μητσοτάκη όπως είπε που άρχισαν από «τα μπακάλικα και τα αλουμινάδικα» και φτάνουν τώρα μέχρι το χορό των δισεκατομμυρίων που έχει στηθεί στα εξοπλιστικά και στις διακρατικές συμφωνίες που στην περίπτωση για παράδειγμα του κέντρου εκπαίδευσης έφτασε να τριπλασιάζεται.\nΤον όρο είχε χρησιμοποιήσει πρώτη η Φώφη Γεννηματά. Και αυτή τη φορά είναι ο ΣΥΡΙΖΑ που έρχεται να «κλέψει» επιχειρήματα και συνθήματα από το ΚΙΝΑΛ. Τον πρώτο χρόνο αλλά και προεκλογικά το ρόλο αυτό είχε κατηγορήσει η ίδια η κα Γεννηματά ότι τον είχε ο κ. Μητσοτάκης για να επιτίθεται στο ΣΥΡΙΖΑ.\nΣτο ΣΥΡΙΖΑ επικράτησε ομοθυμία ως προς τη καταψήφιση της Συμφωνίας με τη Γαλλία.\nΜε κατ’ αρχήν συμφωνία στο ζήτημα της αδιαφάνειας των εξοπλισμών και των συμφωνιών στις οποίες καταλήγει ο κ. Μητσοτάκης οι επιμέρους αντιρρήσεις που ακούστηκαν προήλθαν από δυο βουλευτές οι οποίοι εκφράστηκαν πιο ανοιχτά υπέρ του «παρών». Κι αυτό ενώ υπήρχαν και άλλοι που αναγνωρίζουν το γεγονός ότι πρόκειται για μια συμφωνία με το μεγαλύτερο στρατιωτικά παίχτη της ΕΕ και της Μεσογείου οι οποίοι ωστόσο αντιπαρήλθαν τη βασική επιχειρηματολογία των δυο Βουλευτών ότι λόγω επικοινωνιακής υπεροπλίας της κυβέρνησης ο ΣΥΡΙΖΑ θα βρεθεί εκτεθειμένος απέναντι σε σκληρές επιθέσεις για μια υπόθεση που τυγχάνει ευρύτατης κοινωνικής αποδοχής τουλάχιστον σε δημοσκοπικό επίπεδο.\nΗ μάχη της Πέμπτης πάντως στην ολομέλεια κατά την επικύρωση της Συμφωνίας Ελλάδας Γαλλίας αναμένεται ιδιαίτερα ενδιαφέρουσα και συγκρουσιακή στο φόντο και μιας εκλογολογίας που από την πλευρά της αντιπολίτευσης έχει ατονήσει λόγω και των εσωκομματικών διαδικασιών που δρομολογούνται μέχρι το τέλος του έτους σε όλα τα κόμματα.\nΔυο στα δυο με τον Βαγγέλη\nΌμως δεν ξάφνιασε τόσο αυτό το δάνειο όσο οι δυο στις δυο ταυτίσεις που είχε με το ΣΥΡΙΖΑ ο Ευάγγελος Βενιζέλος στο θέμα της ελληνογαλλικής και της πανδημίας.\nΤα χτυπήματα Βενιζέλου χαρακτηρίζονται βόμβες κατά της κυβέρνησης και προσωπικά κατά του κ. Μητσοτάκη. Ο ασυνήθιστος επιθετικός τόνος του πρώην αντιπροέδρου της κυβέρνησης Σαμαρά κατά της κυβέρνησης Μητσοτάκη στο θέμα της συμφωνίας και χθες για τη διαχείριση της πανδημίας ταρακούνησε το πολιτικό σύστημα.\nΗ ταλάντωση για την Αριστερά και την κεντροαριστερά μάλλον ήταν ευχάριστη. Για την κεντροδεξιά και τους κεντρώους ήταν σίγουρα ένα δυνατό τράνταγμα και ένας πραγματικός αιφνιδιασμός.\nΟ κ. Βενιζέλος έθεσε με πανομοιότυπο τρόπο με το ΣΥΡΙΖΑ τα ζητήματα των θολών σημείων της συμφωνίας για το τι θεωρείται επικράτεια σε σχέση με την ενεργοποίηση της ρήτρας αμοιβαίας συνδρομής από τη Γαλλία σε περίπτωση τουρκικής εισβολής σε ελληνική επικράτεια ενώ χθες πάλι ερχόμενος στα λόγια του Αλέξη Τσίπρα, του Νάσου Ηλιόπουλου αλλά και του Παύλου Πολάκη ταυτίστηκε πλήρως με το ΣΥΡΙΖΑ για την ανοσία που καλλιεργούν κυβέρνηση και επιστήμονες για τους 300 θανάτους ημερησίως από κοροναϊό και που φέρνουν την Ελλάδα δεύτερη σε θανάτους ανά εκατομμύριο κατοίκους στην ΕΕ. Κάλεσε μάλιστα την «επιστήμη να μη πολιτεύεται» και η κυβέρνηση να αρχίσει να αναλαμβάνει το πολιτικό κόστος με αφορμή τις παλινωδίες και τις δηλώσεις Βορίδη ότι οι παρελάσεις θα γίνουν όπως παλιά παρουσία κόσμου και χωρίς τη διάκριση εμβολιασμένων και ανεμβολίαστων.\n«Δεν μπορεί να μην παίρνουμε κόστος για τίποτα. Πεθαίνει κόσμος και έχουμε αποκτήσει ανοσία, όλοι κάνουν σαν να μην βλέπουν το πρόβλημα, έχουμε εξοικειωθεί με το ότι πεθαίνουν 300 άνθρωποι την εβδομάδα, σαν να μη συμβαίνει τίποτα, απόλυτη αδιαφορία όλων. Αλλά δεν δικαιούται η επιστημονική κοινότητα να σιωπά. Η επιστήμη να μην πολιτεύεται».\nΟι δηλώσεις του και μάλιστα σε αυτό τον τόνο θύμισαν ένα Ευάγγελο Βενιζέλο από τα παλιά χρόνια της αντιπολίτευσης.\nΟ Αλέξης Τσίπρας μάλιστα πήρε τη σκυτάλη και με επίκαιρη ερώτηση επιχειρεί να φέρει στην ώρα του πρωθυπουργού το θέμα της Πανδημίας.\n«Σχεδόν σε εβδομαδιαία βάση έχουμε πλέον περίπου 300 συμπολίτες μας που χάνουν τη ζωή τους από κορονοϊό, αριθμό εξαιρετικά υψηλό. Η κυβέρνηση προσποιείται πως τα πράγματα κυλούν ομαλά και την ίδια στιγμή ο κύριος Μητσοτάκης έπαυσε από τα καθήκοντά τους την πολιτική ηγεσία του Υπουργείου Υγείας, της Πολιτικής Προστασίας και τον πρόεδρο του ΕΟΔΔΥ».\nΑυτά αναφέρει στην ερώτησή του προς τον πρωθυοπυργλό και οποιαδήποτε ομοιότητα με τα λόγια του κ. Βενιζέλου μόνο σύμπτωση δεν θα πρέπει να θεωρείται για τα στελέχη του ΣΥΡΙΖΑ αλλά και για το περιβάλλον του κ. Βενιζέλου καθώς όπως σημειώνεται είναι η αλήθεια των αριθμών και της πραγματικότητας. Απλά τώρα τη λένε μετά το ΣΥΡΙΖΑ και την αντιπολίτευση και άλλοι με τον κ. Τσίπρα ουσιαστικά να θέτει το πάγιο τεκμήριο της έλλειψης ενσυναίσθησης του κ. Μητσοτάκη.\nΤα έλεγε ο ΣΥΡΙΖΑ\nΑν και από το ΣΥΡΙΖΑ επιχειρούν να κρατήσουν όσο είναι δυνατό αποστάσεις σε επικοινωνιακό επίπεδο από τον πρώην εκπρόσωπο του αντι-ΣΥΡΙΖΑ μετώπου ωστόσο όταν ερωτώνται κατ’ ιδίαν για τις τοποθετήσεις του δεν μπορούν να επιχαίρουν για την μετατόπιση σε θέσεις του ΣΥΡΙΖΑ ιδιαίτερα στο θέμα της Πανδημίας. Η ενστικτώδης αντίδραση κορυφαίου στελέχους ήταν χαρακτηριστική λέγοντας στο libre «τελικά και ο Βενιζέλος είναι ΣΥΡΙΖΑ» θέλοντας με αυτό τον τρόπο να βγάλει το αίσθημα δικαίωσης για την αντιπολιτευτική στάση της αξιωματικής αντιπολίτευσης σε σχέση με την πανδημία και τη διαχείρισή της ιδιαίτερα από το καλοκαίρι μετά από την πλευρά της κυβέρνησης.\nΑπλή αναλογική – χωρίς διαμεσολαβητές\nΗ βόμβα Βενιζέλου για το πολιτικό σύστημα που δεν μιλά για την τραγική εικόνα της χώρας σε θανάτους από κοροναϊό επηρέασε και τη συζήτηση στην ΚΟ. Ήταν όμως και μια ηχηρή απάντηση στο ερώτημα που έβαλαν πολλοί στα χείλη των πολιτών από την αρχή της πανδημίας «αν είχαμε ΣΥΡΙΖΑ και Πολάκη στο υπουργείο υγείας».\nΟ Νίκος Παππάς έριξε τα βέλη του και μάλιστα φαρμακερά στους οπαδούς της μετριοπάθειας.\nΜε στόχο τον πρώην Υπουργό Υγείας αλλά και την πτέρυγα της εσωκομματικής αντιπολίτευσης ο πρώην υπουργός με αφορμή την τοποθέτηση του κ. Βενιζέλου για τους ειδικούς και τους επιστήμονες «πρέπει να πουν την αλήθεια» σημείωσε: «Η περίοδος που θα βάζαμε και εμείς τον Τσιόδρα κλείνει εκκωφαντικά».\nΤο θέμα είναι η απλή αναλογική σχολιάζουν μετά βεβαιότητας το ένα μετά το άλλο τα στελέχη του ΣΥΡΙΖΑ. Ο σύμβουλος του κ. Τσίπρα το έθεσε ωμά σε ανάρτησή του.\n«Δεύτερη (και σωστότατη) κριτική παρέμβαση του Ευ. Βενιζέλου απέναντι στην Κυβέρνηση μέσα σε λίγες μέρες. Όσο θα εντείνεται η φθορά Μητσοτάκη τόσο περισσότεροι μνηστήρες σχημάτων κυβερνητικής “συναίνεσης” θα εμφανίζονται. Η απλή αναλογική ανοίγει την όρεξη σε πολλούς/ές…» έγραψε στο τουίτερ ο Χριστόφορος Βερναρδάκης.\nΟ κ. Μητσοτάκης έκανε το πρωτοφανές ιστορικά στρατηγικό λάθος για πρωθυπουργό σημείωνε κορυφαίο στέλεχος του ΣΥΡΙΖΑ να παραδεχτεί δημοσίως ότι δεν θέλει ή δεν μπορεί να σχηματίσει κυβέρνηση στις επόμενες εκλογές κλείνοντας πόρτες και παράθυρα σε πολιτικές δυνάμεις και πρόσωπα που επηρεάζουν την πολιτική σκηνή.\nΗ περιχαράκωση αυτή ουσιαστικά για να ακυρώσει την κάλπη της απλής αναλογικής στερεί πολλούς παίχτες από το ρόλο του διαμεσολαβητή που θα μπορούσαν ή θα επιθυμούσαν να διαδραματίσουν στην προεκλογική σκακιέρα. Και κάπως έτσι ερμηνεύεται και η διπλή ισχυρή επίθεση του κ. Βενιζέλου στην κυβέρνηση μετά το όχι του στη συμμετοχή του στο επιτελικό κράτος Μητσοτάκη.\nΜε το ΚΙΝΑΛ να αναζητεί την επόμενη ημέρα, το ΣΥΡΙΖΑ να ανοίγεται σε κάθε κατεύθυνση και τη ΝΔ να κλείνεται στον εαυτό της – για την ώρα – εξαιτίας και των ισχυρών εσωκομματικών αντιστάσεων στην περαιτέρω ΠΑΣΟΚοποίησή της, ο κ. Βενιζέλος δεν μπορεί πλέον να είναι διαμεσολαβητής καθώς το παιχνίδι όπως το στήνει ο πρωθυπουργός δεν του προσφέρει κανένα ρόλο στα πολιτικά πράγματα.\nTags: Βουλη εξοπλιστικα πανδημια


Greek, Libraries and The New World: ΣΥΜΜΕΤΟΧΗ ΣΕ ΗΜΕΡΙΔΑ\nΤης ΜΑΡΙΑΣ ΡΟΥΣΣΟΥ, Προέδρου του Συλλόγου Υπαλλήλων Δημοσίων Βιβλιοθηκών\nΈγινε στο Μέγαρο η ημερίδα «οι βιβλιοθήκες τον 21ο αιώνα» όπως είχαμε ενημερωθεί απ' το συνάδελφο Γιάννη Τροχόπουλο. Την παρακολούθησα με πολλή προσοχή, κι επειδή δεν ήταν παρά ελάχιστοι συνάδελφοι απ' τις Δημόσιες, παίρνοντας αφορμή τις παρουσιάσεις των εκλεκτών ομιλητών, κρίνω σκόπιμο να μοιραστώ κάποιες σκέψεις μαζί σας.\nΚατ' αρχήν αξίζουν χίλια μπράβο σε όλους τους συντελεστές ΔΟΛ, Ωνάσειο, ομιλητές, στο Γιάννη, σε όλους. Μακάρι να γίνονται συχνότερα και να δίνεται βήμα και στους υπόλοιπους.\n- Χαίρομαι πάντα να παρακολουθώ τους ξένους ομιλητές να παρουσιάζουν τα «επιτεύγματα» των χωρών και των βιβλιοθηκών τους και να μαθαίνουμε νέες ιδέες και τάσεις απ' τη διεθνή πραγματικότητα. Αισθάνομαι όμως τουλάχιστον αμήχανα όταν εμείς δε χάνουμε ευκαιρία να παρουσιάζουμε πάντα τη "ζοφερή ελληνική πραγματικότητα" και μόνο αυτή και να απολογούμαστε που είμαστε καθυστερημένοι στην εξομοίωση. Η εμμονή στην απαξίωση του έργου των βιβλιοθηκών μας, ειλικρινά, δεν καταλαβαίνω τι προσφέρει. Και χθες τονίσθηκε από τους εκλεκτούς ομιλητές πως δεν υπάρχει πολιτική βιβλιοθηκών στην Ελλάδα, πως οι Δημόσιες Βιβλιοθήκες είναι ανύπαρκτες, δεν είναι δικτυωμένες, δεν.δεν.. Φυσικά συγκρινόμενες με τις βιβλιοθήκες της Αμερικής και τις Σκανδιναβικές, ούτε λόγος. Μήπως όμως είμαστε διαφορετικοί κόσμοι έτσι κι αλλιώς?\n- Η αποτίμηση του έργου των βιβλιοθηκών μας, μόνο με όρους και δείκτες νέων τεχνολογιών και η σύγκριση με τις Αμερικάνικες, στα πλαίσια της παγκοσμιοποίησης, μήπως πρέπει να συνυπολογίζει τις ιστορικές, γεωφυσικές και οικονομικές διαφορές, συνήθειες, ανάγκες και δυνατότητες?\nΜήπως κρινόμαστε μονομερώς από το googling, την κατανάλωση σε Microsoft και Apple ή τη σειρά στη διείσδυση?\n-Βεβαίως οι βιβλιοθήκες μας έχουν φοβερές δυνατότητες ακόμη και πρέπει να αναπτυχθούν σε πολλά επίπεδα και πασχίζουμε γι' αυτό.\n-Χρειαζόμαστε και διεκδικούμε προσωπικό, κτίρια, τεχνογνωσία, οικονομική υποστήριξη.\nΣτο χέρι της νέας κυβέρνησης είναι να δώσει την προτεραιότητα που της αξίζει στην παιδεία και στην εκπαίδευση που ασκείται και μέσα απ' τις βιβλιοθήκες μας είτε είναι διά βίου ή όπως ονομάζεται.\nΝα χαράξει πολιτική βιβλιοθηκών, να αξιοποιήσει την εμπειρία των συναδέλφων απ' όλες τις βιβλιοθήκες, να ακούσει τις προτάσεις μας, να εκμεταλλευτεί την αγάπη για τη δουλειά μας.\n-Εξυπακούεται πως έχουμε ορθάνοιχτα τα μάτια μας στις εξελίξεις που τρέχουν και δεν έχουμε καμιά διάθεση να μείνουμε απομονωμένοι με συρρικνούμενες βιβλιοθήκες, χωρίς να ξεχνάμε πως η τεχνολογία είναι μέσο για τη γνώση, όχι ο σκοπός.\n-Με τη συνεργασία μεταξύ μας και τη στήριξη του υπουργείου μπορούμε να προσφέρουμε και τον 21ο αιώνα όλο και πιο βελτιωμένες υπηρεσίες και να ανταπεξέλθουμε στους νέους ρόλους και στις νέες προκλήσεις.\nΑπ' αυτά όμως μέχρι ότι είμαστε και τελείως για απαξίωση έχει μεγάλη διαφορά.\n- Η αλήθεια είναι πως επειδή είμαστε πνιγμένοι με τις χιλιάδες δουλειές που περνούν απ' τα χέρια μας όλη μέρα, χωλαίνουμε στον τομέα της προβολής.\nΤρέχουμε να εξυπηρετήσουμε τον κόσμο όσο αρτιότερα γίνεται, να πάμε σε σχολεία, να μιλήσουμε σε γονείς, να κάνουμε, εκδηλώσεις, εκδόσεις, εκπομπές για τη βιβλιοθήκη, τα οικονομικά κ.ο.κ, .Εξυπηρετούμε μετανάστες και γενικά άτομα λιγότερο προνομιούχα, δυστυχώς χωρίς να τα εντάσσουμε πάντα σε project, άρα χωρίς να παίρνουμε χρήματα, άρα χωρίς προβολή.\nΟμολογουμένως δεν προλαβαίνουμε οι περισσότεροι να «ανεβάζουμε» ότι κάνουμε». Αυτό όμως δεν ακυρώνει ότι στις βιβλιοθήκες μας κάνουμε σημαντικά πράγματα.\n- Με τα «μετρήσιμα αποτελέσματα», κατά την ταπεινή μου γνώμη, δεν πρέπει να παραβλέπουμε το πραγματικό και χειροπιαστό κριτήριο που αποτελεί ο βαθμός ικανοποίησης του κόσμου απ' τη Βιβλιοθήκη.\nΌτι βρίσκουν όλοι έγκαιρα και έγκυρα την πληροφορία που ψάχνουν από όλες της πηγές της βιβλιοθήκης με τη βοήθεια πρόθυμου, ευγενικού προσωπικού σ' ένα ανθρώπινο περιβάλλον δεν είναι αμελητέο, αλλά δυστυχώς δεν είναι πάντα μετρήσιμο.\n(Ποιητική αδεία) κι ο αέρας που ανασαίνουμε δεν είναι πάντα μετρήσιμος είναι όμως βέβαιο - εκ του αποτελέσματος- ότι ανασαίνουμε.\n- Το κλείσιμο μικρών βιβλιοθηκών στο βωμό της «ανάπτυξης» των μεγάλων, που απέδωσε στο Οχάιο, συμφωνείτε φαντάζομαι, θα ήταν αδιανόητο για τη χώρα μας.\nΕνδιαφέρον το νέο λογοπαίγνιο στις ΗΠΑ o lifebrarian, ..στα best buy (η εισήγηση της κ. Blowers είναι στο διαδ.)\n- Είναι θαυμάσιο που επικοινωνούμε ευκολότερα με τους ιεραπόστολους στη Ζιμπάμπουε με την κινητή τεχνολογία - που καταλαμβάνει και καλή σειρά η χώρα μας- αλλά να κρατήσουμε τις ισορροπίες, να μη χαθούμε τελικά και με τους διπλανούς μας απ' την κατάχρηση της τεχνολογίας.\nΤέλος, ίσως αν δεν είχαμε τόσες υποχρεώσεις στη βιβλιοθήκη και αν μας εξασφαλιζόταν τουλάχιστον τα οδοιπορικά, ενδεχομένως θα ερχόσασταν περισσότεροι στην ημερίδα και θα υπήρχε σφαιρικότερη έκφραση και άποψη.\nΚαλή δύναμη & .venceremos!\nΜαρία Ρούσσου / 12.11.09 - VIVLLEFK@SCH.GR\nLabels: Βιβλιοθήκες Δημόσιες, Ημερίδες


Η πραγματική θέα είναι στα υπόγεια ... Και αυτό δεν είναι ''απειλή'' είναι πραγματικότητα - Bizznews.gr\nΗ πραγματική θέα είναι στα υπόγεια … Και αυτό δεν είναι ”απειλή” είναι πραγματικότητα\nΛατρεύω τα μπουζούκια, το λαϊκό τραγούδι τους λαϊκούς τραγουδιστές και όλα τα επακόλουθα. Πάντα μου άρεσαν οι μεγάλες πίστες αλλά πίσω σε εκείνα τα τραπέζια, που δεν χρειάζεται να δειχτείς.. δεν χρειάζεται να σε δουν, δεν πρέπει να ξέρουν γιατί είσαι εκεί.\nΕίναι και αυτή η διαστροφούλα της τζουρναλιστ που δεν φεύγει από πάνω σου..Πάντα μου άρεσαν τα άλλα μαγαζιά εκείνα τα και καλά λίγο πιο κάτω ..\nξέρετε όλοι τι λέω μην το αναλύσω ..\nΈτσι λοιπόν κανόνισα να πάω στα υπόγεια …εκεί που υπάρχει πάντα θέα…\nΚαλεσμένη από όλους όσους συμμετέχουν εκεί, εννοώ τους τραγουδιστές αλλά και τους ιδιοκτήτες του μαγαζιού (οι οποίοι είναι εξαιρετικοί οικοδεσπότες) αφού ξέρουν ότι αγαπώ και σέβομαι την δουλειά τους. Αυτά τα μαγαζιά τα γουστάρω πολύ πόσο μάλλον όταν μου αρέσει κι όλο το πρόγραμμα τους.\nΈνα βράδυ μοναδικό πραγματικά.\nΕίχα πολύ καιρό να φύγω από μπουζούκια στις 7 το πρωί .. ναι και μάλιστα χωρίς γυαλιά ηλίου γιατί δεν το είχα υπολογίσει.. (να σας πω πόσο τραγικό είναι να οδηγάς χωρίς γυαλιά ηλίου)\nΜε υποδέχτηκαν στο μαγαζί τους με πολύ ευγένεια από την είσοδο μέχρι το τραπέζι. Ευγενικοί καλοσυνάτοι και ντόμπροι. ( Όχι γιατί ήμουν δημοσιογράφος, θέλω να το τονίσω αυτό) γιατί έτσι είναι όλοι τους!!\nΘέλω επίσης να σας πω για όλους αυτούς που τραγουδούν .. όλα τα παιδιά είναι εξαιρετικά. Φωνάρες και καλά παιδιά.\nΘα ξεκινήσω με τον Σώτη και στην συνέχεια θα σας πω για όλους γιατί πραγματικά γράφω πάντα με την καρδιά μου και όσοι με ξέρουν το γνωρίζουν πολύ καλά αυτό.\nΒολάνης με γκέστ εμφάνιση που τα δίνει όλα στην πίστα. Το έχω ξαναπεί και θα το λέω είναι στα καλύτερα του.\nΑς ξεκινήσω με το που το έκρυβε το μωρό;;; Είναι πιο αδύνατη από ποτέ και πιο ευτυχισμένη από ποτέ. Το κορίτσι αυτό το ξέρω χρόνια, κάποιες φορές δεν μου άρεσε, και το είχα πει. Έχει δουλέψει πολύ όμως με την φωνή της και έχει καταφέρει να είναι πολύ καλή. Είναι επικοινωνιακή, μοναδική στα πίστα και πραγματικά είναι αυτό που δείχνει. Αληθινή και ακομπλεξάριστη και καλύτερη από ποτέ. Ο ρόλος της μάμας της πάει πολύ και θέλω να σας πω πως η κόρη της είναι μια κούκλα!! Σάσα μου είσαι απλά στα καλύτερα σου !!\nΚαλλιτέχνης με φωνάρα και ψυχή. Μπορεί να πει τα πάντα στην μουσική και να δώσει όλο του το είναι όταν τραγουδάει. Πραγματικά αξίζει να φτάσει ψηλά γιατί του αξίζει!!\nΕκτός από το γεγονός ότι την εκτιμώ και την αγαπώ χρόνια, είναι και φωνάρα. Πάθος και φωνή είναι τα ταλέντα της και αυτό που μας δείχνει φέτος στο μαγαζί είναι μπορεί να τραγουδήσει τα πάντα και να κάνει τα πάντα για αυτό που αγαπάει. Της αξίζει να είναι ψηλά με τους καλύτερους δίπλα της (Χρήστο Αναστασίου ξέρεις εσύ)\nΕδώ τώρα έχω να πω πολλά … Τον είχα παρεξηγήσει. Δεν τον πίστευα. Έλεγα σιγά μωρέ … Ο Νίκος με διέψευσε με τον καλύτερο τρόπο. Τον είδα λαίβ. Είναι όχι απλά καλό, πολύ καλό. Δεν είναι μόνο όμορφος είναι και καταπληκτική φωνή. Έχει επικοινωνία με τον κόσμο είναι προσηλωμένος στην πίστα και πραγματικά ξέρει να σε κερδίζει. Λέει όλα τα τραγούδια το ένα καλύτερα από το άλλο. Νίκο σου εύχομαι τα καλύτερα… Είσαι πραγματικά από αυτούς που πραγματικά για να έχει γνώμη κάποιος για σένα πρέπει να σε δεί !!\nΦυσικά ένα μεγάλο μπράβο στην μαεστράρα Τάσο Σούρμπα που πιστεύω πως μόνο αυτός θα μπορούσε να δέσει τόσο καλά μια ομάδα τέτοια και τον έβγαλαν ασπροπρόσωπο γιατί είναι όλοι τους καλά παιδιά και χωρίς κόμπλεξ!!\nΣας ευχαριστώ για την υπέροχη φιλοξενία σας Να είστε σίγουροι πως θα ξανά ρθω…(αυτό δεν είναι απειλή είναι πραγματικότητα) και αυτή την φορά θα έχω και γυαλιά ηλίου !!!


21.08.20 - David Andersson\nΔιαμαρτυρία εναντίον του Αλεξάντερ Λουκασένκο στο Μινσκ, πρωτεύουσα της Λευκορωσίας, 16 Αυγούστου 2020. (Φωτογραφία: Viktar Palstsiuk, CC BY-SA 4.0, Wikimedia Commons)\nΌλα τα κυρίαρχα μέσα ενημέρωσης καλύπτουν τις διαμαρτυρίες που αμφισβητούν τα αποτελέσματα των εκλογών στη Λευκορωσία. Θα μπορούσε να γίνει η νέα Ουκρανία; Ίσως όχι, αλλά είναι σίγουρα συνέχεια των προσπαθειών της Λευκής Δύσης να πλησιάσει τα σύνορα της Ρωσίας.\nΤην περασμένη εβδομάδα η κυβέρνηση Τραμπ σχεδίαζε να μεταφέρει αμερικανικά στρατεύματα από τη Γερμανία στην Πολωνία. Μόλις πριν από λίγες μέρες, η Deutsche Welle δημοσίευσε άρθρο με τίτλο: «Ο Πομπέο υπογράφει συμφωνία για τη μετακίνηση αμερικανικών στρατευμάτων από τη Γερμανία στην Πολωνία» σημειώνοντας ότι «Οι ΗΠΑ έχουν υπογράψει συμφωνία με την Πολωνία για να ξεκινήσει η μεταφορά αμερικανικών στρατευμάτων από τη Γερμανία στη χώρα της Ανατολικής Ευρώπης. Η συμφωνία καθιστά επίσης την Πολωνία τη νέα έδρα του 5ου Σώματος Στρατού των ΗΠΑ».\nΚοιτάζοντας τον χάρτη, μπορούμε να κατανοήσουμε το ενδιαφέρον για τα εκλογικά αποτελέσματα της Λευκορωσίας. Ο έλεγχος της Λευκορωσίας είναι μεγάλη υπόθεση για τη Λευκή Δύση, η οποία χρησιμοποιεί τη ρητορική της διατήρησης της «δημοκρατίας» για να επωφεληθεί από την πολιτική κατάσταση. Έχουν ήδη υπό τον έλεγχό τους τις ακροδεξιές κυβερνήσεις στην Ουγγαρία και την Πολωνία.\nΤο ανησυχητικό είναι ότι δεν υπάρχει πολιτική αντιπολίτευση στις ΗΠΑ ή στην Ευρώπη, είτε από τα δεξιά είτε από τα αριστερά, όσον αφορά την επέκταση του ΝΑΤΟ στα ρωσικά σύνορα, γεγονός που θα μείωνε την επιρροή της Μόσχας στον υπόλοιπο κόσμο και θα διασφάλιζε ότι δεν θα μπορούσε κανείς να αγγίξει τη Λευκή Δύση.\nΠώς μπορούμε να σταματήσουμε τον εκφοβισμό της Λευκής Δύσης; Εδώ είναι μερικά σημαντικά βήματα προς αυτήν την κατεύθυνση:\nΝα κλείσει η Παγκόσμια Τράπεζα και το Διεθνές Νομισματικό Ταμείο (ΔΝΤ).\nΝα ακυρωθούν τα εξωτερικά χρέη για όλες τις χώρες.\nΝα μεταρρυθμιστεί το Συμβούλιο Ασφαλείας του ΟΗΕ.\nΝα εγκριθεί η Συνθήκη Απαγόρευσης των Πυρηνικών Όπλων (ΣΑΠΟ).\nΝα αποχωρήσουν τα ξένα στρατεύματα από τα κατεχόμενα εδάφη.\nΝα γίνει χρήση οικολογικής τεχνολογίας για την παραγωγή του 80% της παγκόσμιας ενέργειας.\nΝα κλείσουν οι φορολογικοί παράδεισοι.\nΝα εφαρμοστεί το Καθολικό Βασικό Εισόδημα (ΚΒΕ).\nΝα εφαρμοστεί μέγιστος μισθός.\nΝα αρθούν οι οικονομικές κυρώσεις των ΗΠΑ και της Ευρώπης εναντίον άλλων χωρών.\nΝα κλείσει το ΝΑΤΟ.\nΠοιος θα τα κάνει όλα αυτά; Η Λευκή Δύση πρέπει να το κάνει, επειδή έχει δημιουργήσει το πρόβλημα και έχει τη δύναμη να το διορθώσει. Δεν μπορούν να συνεχίσουν να πηγαίνουν σε άλλους πολιτισμούς και να προσφέρουν «ανθρωπιστική βοήθεια» για να διορθώσουν τα προβλήματα που δημιούργησαν, πολλά από τα οποία, παρεμπιπτόντως, δεν μπορούν να αντιμετωπίσουν στο ίδιο τους το σπίτι.\nΟι άνθρωποι της Λευκής Δύσης πρέπει να αναλάβουν την ευθύνη και την ηγεσία για να μεταμορφώσουν τη δική τους κουλτούρα, το δικό τους σύστημα πεποιθήσεων, το δικό τους οικονομικό σύστημα. Είναι καιρός να ορθώσουν το ανάστημά τους και να κοιτάξουν το πρόσωπό τους στον καθρέφτη και να δούνε τι έχει απογίνει αυτό το πρόσωπο: ένα τέρας, ένα σύστημα ανίκανο να ικανοποιήσει τις βασικές ανάγκες υγείας, τροφής και στέγασης των δικών του ανθρώπων.\nΗ κατάσταση που βρισκόμαστε αυτή τη στιγμή είναι σαν την ιστορία του άντρα που έχει εντάσεις με το αφεντικό του στη δουλειά, οπότε μετά τη δουλειά πηγαίνει σε ένα μπαρ, μεθάει, πηγαίνει σπίτι και χτυπά τη γυναίκα του. Όλα αυτά επειδή δεν είχε το θάρρος να μιλήσει στο αφεντικό του. Παρακαλώ, μιλήστε με το αφεντικό σας.\nTags: ΗΠΑ, Λευκή-Δύση, Λευκορωσία, ΝΑΤΟ, Ρωσία\nExclude ID: 1182362


Ελένη Κοκκίδου: Είμαι ακραίος άνθρωπος κι αυτό είναι προσόν στην τέχνη | Συνεντεύξεις και ατάκες...\nΕλένη Κοκκίδου: Είμαι ακραίος άνθρωπος κι αυτό είναι προσόν στην τέχνη\nPosted: Δεκέμβριος 11, 2010 in Κοκκίδου Ελένη\nΤης ΙΩΑΝΝΑΣ ΚΛΕΦΤΟΓΙΑΝΝΗ, Ελευθεροτυπία, Σάββατο 11 Δεκεμβρίου 2010\nΗ Ελένη Κοκκίδου έχει αποκτήσει και πέρα από τη «φυλή» των θεατρόφιλων… υπερφυσικές διαστάσεις, μετά τη συγκλονιστική ερμηνεία, έναν προσωπικό θρίαμβο, στη «Γυναίκα της Πάτρας» του Γιώργου Χρονά, που επαναλαμβάνεται στο θέατρο «Βασιλάκου» (η σκηνοθεσία της Λένας Κιτσοπούλου).\nΕνώ πηγαινοέρχεται φουριόζα στον ήρεμο ιδιωτικό χώρο της για να με τρατάρει πατρινό λουκουμάκι με τεντούρα μαζί με τον «τελειότερο» αμερικάνικο ντεκαφεϊνέ, προσπαθώ να ανακαλύψω πώς αυτή η γλυκιά, πληθωρική, ταλαντούχα γυναίκα μεταμορφώνεται στη σκηνή σε πόρνη- ανήμερο θεριό. Πριν φύγω, μου βάζει συνωμοτικά σε ένα βαζάκι μαγιονέζας λίγο από τον «τελειότερο καφέ».\n– Βλέπατε θέατρο μικρή;\n«Πολύ λίγο. Επαιζα κιθάρα, μάθαινα και πιάνο. Δεν συνέχισα όμως. Η αλήθεια, πάντως, είναι πως όταν πηγαίναμε στο θέατρο εγώ με αυτούς που ήταν πάνω στη σκηνή ένιωθα να είμαι. Και ήξερα ότι αυτό που βλέπω μπορώ να το κάνω».\n– Αισθάνεστε καλύτερα πάνω στη σκηνή απ’ ό,τι κάτω;\n«Ε, βέβαια. Τώρα πια είμαι εξοικειωμένη και με την πραγματικότητα της ζωής. Πιο παλιά δεν ήμουν. Κι ανυπομονούσα να είμαι στη σκηνή. Επάνω της αισθάνομαι τόσο καλά, γιατί ξαφνικά όλα τα πράγματα παίρνουν νόημα. Μπαίνουν όρια και υπακούς σε ένα σύστημα πραγμάτων. Εχει ένα νόημα να υπάρχεις εκείνη την ώρα εκεί. Ενώ στην πραγματικότητα της ζωής το νόημα πρέπει να το βρεις εσύ. Μόνος. Δύσκολα πράγματα!».\n– Ενώ συνήθως δεν έχετε υλικό πρωτογενές από τη ζωή σας για τους ρόλους, όπως συμβαίνει και με την πόρνη Πανωραία, μπορείτε και τους εμψυχώνετε. Δεν είναι μια παραδοξότητα;\n«Η σκηνή δεν είναι μίμηση της ζωής. Αν βάζαμε την αληθινή Πανωραία πάνω στη σκηνή, μπορεί να μας φόβιζε, μπορεί και να μας γοήτευε. Ο ηθοποιός πρέπει να παρατηρεί. Εγώ παρατηρούσα πάντα τις ανθρώπινες συμπεριφορές. Από παιδί. Αμα με ρωτήσεις τι σπίτια έχει ο δρόμος μου, δεν θυμάμαι. Αλλά αν μου πεις «πώς ξύνει το μάγουλό της η κυρία τάδε;», θα σ’ την κάνω αμέσως».\n– Τι ψάχνατε στους άλλους;\n«Την ψυχή τους. Με ενδιέφερε πολύ πως αισθάνονται, πώς σκέφτονται, πώς ζουν. Πώς κάποιοι γελάνε πολύ, τρώνε πολύ, χαίρονται πολύ και φωνάζουν ενώ άλλοι είναι μίζεροι, μαζεμένοι, δεν σου δίνουν μεγάλο θάρρος. Γιατί εγώ δεν έβρισκα τρόπο να ζω. Μου ήταν πολύ δύσκολη η ζωή. Ημουν ένα βασανισμένο, πολύ ιδιαίτερο κι ευαίσθητο παιδί. Ενιωθα ότι δεν υπήρχε αρκετός χώρος για μένα μες στην οικογένειά μου. Δεν ήμουν στις προδιαγραφές της».\n– Ποιες ήταν οι οικογενειακές προδιαγραφές;\n«Οι αστικές. Ο πατέρας ήταν μια πολύ ισχυρή προσωπικότητα που ξεκίνησε από το μηδέν, μετά τον πόλεμο, με όραμα κι έφτιαξε μια ζωή και τις βάσεις τα παιδιά του να γίνουν επιστήμονες, αυτόνομοι άνθρωποι με μια καλή ζωή. Εμενα, όμως, δεν με ενδιέφερε αυτή η ζωή. Εψαχνα να βρω άλλα πράγματα, στους λαϊκούς κυρίως ανθρώπους. Τους συναντούσα τα καλοκαίρια που πήγαινα στο χωριό της γιαγιάς μου, κοντά στην Τρίπολη, στους Αραχαμίτες, όπου πηγαίνω ακόμα. Και στο σχολείο μου, το Μαράσλειο, όπου συνυπήρχαν όλες οι κοινωνικές τάξεις».\n– Τι ακριβώς ανακαλύπτατε στους λαϊκούς ανθρώπους;\n«Τα πρωτογενή πράγματα της ζωής, χωρίς τον καθωσπρεπισμό που μου είχε επιβληθεί στην οικογένειά μου».\n– Από το θέατρο τι ζητούσατε; Τι ζητάτε;\n«Ηταν πάντα ο χώρος ο δικός μου, εκεί όπου μπορούσα να εκφραστώ. Σαν να πήγα στο θέατρο για να συναντήσω τον εαυτό μου. Να ενηλικιωθώ, να μεγαλώσω, να αναπτυχθώ ως αυτόνομος οργανισμός. Διότι το ένιωθα ότι ως κατασκευή ήμουν φτιαγμένη για να είμαι εκεί. Ημουν καλλιτεχνική φύση. Δεν ήταν τυχαίο ότι πριν πάω στο θέατρο σπούδασα ψυχολογία. Πήγα και στη σχολή ξεναγών, δούλεψα ως ξεναγός και μετά πήγα στο θέατρο».\n– Βλέποντάς σας κάποιος ως Γυναίκα της Πάτρας θαυμάζει πρωτίστως το θάρρος της αυτοέκθεσης. Πώς οδηγείστε σ’ αυτή την υπέρβαση;\n«Μου είναι απόλυτα φυσιολογικό. Κι εγώ είμαι ακραίος άνθρωπος, τα δίνω όλα. Το εκατό τοις εκατό. Αυτό δεν σημαίνει ότι βγαίνω κερδισμένη. Τις περισσότερες φορές, το αντίθετο. Ομως στην τέχνη αυτό είναι ένα προσόν».\n– Το να τα δίνεις όλα;\n«Ε, βέβαια. Τώρα που έχω μεγαλώσει λίγο, έχω κατεβάσει αρκετά τις μηχανές. Ομως στη σκηνή εξακολουθώ να είμαι εσωτερικά πυρακτωμένη. Και όταν κάνεις κι έναν άνθρωπο, όπως η Πανωραία, που πέρασε διά πυρός και σιδήρου και ό,τι κάνει το κάνει πολύ -κλαίει πολύ, αγαπάει πολύ, μισεί πολύ, εκδικείται πολύ-, είναι ό,τι καλύτερο μπορεί να σου συμβεί. Είχα ένα κοστούμι έξτρα έξτρα έξτρα large να φορέσω, οπότε μπορούσα να ανοιχτώ όσο ήθελα. Ημουν ελεύθερη. Δεν είχα περιορισμούς. Μπορούσα να είμαι η Ελένη, με όλη της την αίγλη, που να γελάει πολύ, να κλαίει πολύ, να χορεύει, να τα σπάει. Αυτό το «πώς το κάνει, δεν ντρέπεται;», για μένα είναι τρομερή ελευθερία. Και νομίζω ότι αυτό νιώθει ο κόσμος και τον δονεί η παράσταση».\n– Ερχονται και οι κυρίες των βορείων προαστίων και εκστασιάζονται με τη φοβερή ιερόδουλη! Περιμένατε τέτοια παλλαϊκή απήχηση;\n«Ναι. Γιατί η Πανωραία δεν έχει σχέση με κανένα βόρειο, νότιο ή δυτικό προάστιο. Ούτε με το κοινωνικό status των ανθρώπων. Ο αγώνας που κάνει κάποιος για τη ζωή του είναι πανανθρώπινος. Δεν έχει σχέση με το αν είναι πλούσιος ή φτωχός. Μιλάει για τον αγώνα επιβίωσης και αξιοπρέπειας. Είναι μια αξιοπρεπής γυναίκα. Ακόμη και ο τρόπος που μιλά για τα πράγματα, παρ’ όλο που τα κατονομάζει, δεν είναι καθόλου χυδαίος».\n– Η σχέση που έχετε με το πληθωρικό σώμα σας φαίνεται στη σκηνή εξαιρετικά καλή. Είναι εξίσου καλή και εκτός σκηνής;\n«Στη ζωή με έχει πάρα πολύ βασανίσει το βάρος μου, γιατί έχω μια συναισθηματική εξάρτηση με το φαγητό. Στη σκηνή τα πράγματα είναι αλλιώς, γιατί η σκηνή είναι ελευθερία. Κι αυτή είναι η διαφορά μου με τους άλλους. Οι άλλοι αν τους ανεβάσεις στη σκηνή θα πάθουν εγκεφαλικό. Ενώ εμένα εκεί πάνω όλα μού φαίνονται πολύ πιο φυσικά».\n– Η απήχηση του κοινού, το βραβείο του «Αθηνοράματος», η υποψηφιότητα για τα βραβεία Κουν, ήταν μια ηθική ανταμοιβή;\n«Αποδείχτηκε ότι ένας καλλιτέχνης που υπηρετεί αθόρυβα την τέχνη του, γίνεται τελικά αποδέκτης της αγάπης και κυρίως της εκτίμησης του κόσμου. Μέσω εμού ανταμείβει, αισθάνομαι, όλους όσοι έχουν παρόμοια σχέση με την τέχνη τους».\n– Τι θα επιθυμούσατε καλλιτεχνικά, από εδώ και πέρα;\n«Θα ήθελα να ξαναπαίξω στην Επίδαυρο. Επαιξα το καλοκαίρι στη «Λυσιστράτη» και γοητεύτηκα. Στη ζωή μου θα ήθελα να είμαι συνεχώς ανθηρή. Να μη χάσω τη δυνατότητα να δημιουργώ. Είναι το μόνο αντίβαρο στα σκοτάδια της ψυχής μου». *\n*Θέατρο Βασιλάκου: Προφήτη Δανιήλ 3 και Πλαταιών, Μεταξουργείο, 210-3467735. Τετάρτη, Πέμπτη και Σάββατο στις 9.15 μ.μ. Κυριακή στις 6.15 μ.μ.\nΣτη δικιά μου περίπτωση, η φτώχεια έκανε καλό\nΔημήτρης Καταλειφός: «Βολεύονται όλοι στον μικρόκοσμό τους»


Bioten Skinnergy 24Η Κρέμα Προσώπου για Ξηρές Επιδερμίδες SPF15 (50ml).\nΗ Bioten Skinnergy Go Moist για Ξηρή Επιδερμίδα αποτελεί μια ισχυρή ενυδατική κρεμα που προοσφέρει στην επιδερμίδα σας την κατάλληλη δόση ενυδάτωσεις.\nΜε 100% φυσικό εκχύλισμα Lychee πλούσιο σε βιταμίνη C,υδατάνθρακες και μεταλλικά στοιχεία.\nΧαρίζει στην επιδερμίδα σας άμεση ενυδάτωση που διαρκεί μέχρι και 24h.\nΗ spf15 για προστασία του δέρματος σας από την ηλιακή ακτινοβολία UVA/UVB.\nΚωδικός Προϊόντος: 5201314052234


YouTube Related Videos | suit.gr\nΑν έχετε ανεβάσει κάποια videos στο YouTube, μπορεί να δείτε αλλαγές στο traffic που παίρνουν.\nΤο YouTube άλλαξε το default view των related videos, δηλαδή το πόσα videos προτείνει στον επισκέπτη αφού δει το video που θέλει. Έτσι, από εκεί που πρότεινε δύο videos με το που τελείωνε το video, τώρα προτείνει 16. Κατά συνέπεια, η κίνηση διασπάται σε περισσότερα videos.\nΑυτό σημαίνει πρακτικά πως αν τώρα είχατε referred traffic από κάποιο άλλο video, τότε μάλλον θα έχετε λιγότερη. Αν δεν είχατε, τώρα έχετε κάποια πιθανότητα να έχετε κάποια νέα κίνηση.


Η σιωπή του Μαραντόνα και τα δάκρυα του Πικέ | Contra.gr\nΗ σιωπή του Μαραντόνα και τα δάκρυα του Πικέ\nΣήμερα (18/3) υποτίθεται ότι θα είχαμε τη ρεβάνς της Μπαρτσελόνα με τη Νάπολι στο "Καμπ Νόου" κεκλεισμένων των θυρών. Οι δυο ομάδες έχουν αγωνιστεί στο παρελθόν από μια φορά η καθεμία μπροστά σε άδειες κερκίδες επί ισπανικού εδάφους, σε δυο ιστορικά παιχνίδια, αυτό "της σιωπής" και εκείνο την ημέρα του δημοψηφίσματος στην Καταλονία.\nΤο άδειο "Καμπ Νόου" στο παιχνίδι της Μπαρτσελόνα με τη Λας Πάλμας (1/10/2017)\nΣήμερα, 18 Μαρτίου, ήταν προγραμματισμένη η ρεβάνς ανάμεσα στην Μπαρτσελόνα και τη Νάπολι για τη φάση των "16" του Champions League. Το πρώτο ματς που διεξήχθη στις 25 Φεβρουαρίου στο "Σαν Πάολο", έληξε 1-1, με τα τέρματα του Μέρτενς και του Γκριεζμάν, δίνοντας προβάδισμα στους Καταλανούς. Με την εμφάνιση του κορονοϊού, η αρχική σκέψη της UEFA ήταν να πραγματοποιηθεί το παιχνίδι χωρίς θεατές, όμως η εξάπλωση της πανδημίας στις ευρωπαϊκές χώρες, ανάγκασε την αρμόδια αρχή να αναβάλλει επ' αόριστον τη συνάντηση, χωρίς κανείς να γνωρίζει μέχρι τώρα ποια θα είναι η τύχη όχι μόνο του συγκεκριμένου παιχνιδιού, αλλά και ολόκληρης της διοργάνωσης (η UEFA χθες ανακοίνωσε ότι ελπίζει το Champions League να ολοκληρωθεί στις 27 Ιουνίου) . Στην περίπτωση πάντως, που οι "μπλαουγκράνα" αντιμετώπιζαν απόψε τους "παρτενοπέι", θα ήταν μόλις η δεύτερη φορά και για τους δυο αντιπάλους που θα έπαιζαν σε παιχνίδι κεκλεισμένων των θυρών επί ισπανικού εδάφους.\nΓια τους μεν Καταλανούς, αυτό συνέβη στο "Καμπ Νόου" τον Οκτώβριο του 2017 σε αγώνα της Πριμέρα Ντιβισιόν με αντίπαλο τη Λας Πάλμας, ενώ για τους Ιταλούς, στο "Σαντιάγο Μπερναμπέου", τον Σεπτέμβριο του 1987 σε αγώνα για το Κύπελλο UEFA με αντίπαλο τη Ρεάλ Μαδρίτης. Στο σημερινό κείμενο, θα θυμηθούμε εκείνες τις δυο αναμετρήσεις, ξεκινώντας χρονικά από το ματς της Νάπολι και περνώντας στη συνέχεια στο ματς της Μπάρσα, που είναι και το πιο πρόσφατο. Και τα δυο παιχνίδια έγραψαν τη δική τους ιστορία, το μεν πρώτο έμεινε γνωστό ως το "ματς της σιωπής" (el partido del silencio), το δε δεύτερο ξεσήκωσε θύελλα αντιδράσεων όχι μόνο από τους φίλους της Μπαρτσελόνα, αλλά και από τους ίδιους τους παίκτες της ομάδας. Ας τα πάρουμε όμως από την αρχή.\nΡΕΑΛ ΜΑΔΡΙΤΗΣ - ΝΑΠΟΛΙ 2-0 (16/9/1987)\nΟ Μεντόθα ήταν διατεθειμένος να πληρώσει 1,5 δις πεσέτες στη Νάπολι για να πάρει τον Μαραντόνα στη Μαδρίτη. Εδώ ο Ντιέγο με αντίπαλο τον Καμάτσο σε clásico. AS\nΠριν φτάσουμε στα του αγώνα, ας δούμε πρώτα τί συνέβη, ώστε εκείνη η συνάντηση να διεξαχθεί χωρίς θεατές. Θα πάμε δυο χρόνια πιο πίσω, στο 1985, τότε που ο Ραμόν Μεντόθα ανέλαβε την προεδρία της Ρεάλ Μαδρίτης, με πρώτο στόχο να την κάνει και πάλι κυρίαρχο σε Ισπανία και Ευρώπη. Το ξεκίνημα της θητείας του συνέπεσε με την άνοδο στην πρώτη ομάδα από την Καστίγια της περίφημης "Σειράς του Γύπα", της φοβερής και τρομερής δηλαδή πεντάδας που αποτελούσαν οι Μπουτραγκένιο, Μίτσελ, Σαντσίς, Μαρτίν Βάθκεθ και Παρδέθα, αλλά και με τη μεταγραφή από την Ατλέτικο Μαδρίτης του πρώτου σκόρερ των "ροχιμπλάνκος", Μεξικανού Ούγο Σάντσες. Έχοντας ήδη στις τάξεις της τον Χόρχε Βαλντάνο, η επίθεση των "μερένγκες" με την προσθήκη του Σάντσες, απέκτησε χρώμα λατινοαμερικάνικο.\nΟ Μεντόθα αποφάσισε, αμέσως μετά το Μουντιάλ του '86, να προσθέσει έναν ακόμα "Λατίνο" στην ομάδα του, τον Ντιέγο Μαραντόνα! Βέβαια ο Αργεντίνος άσος ήταν το απόλυτο αστέρι της Νάπολι και μια μεταγραφή φάνταζε εκείνη την εποχή σχεδόν αδύνατη. Το συμβόλαιο του Ντιέγο έληγε στο τέλος του 1989. Ο ίδιος ήθελε να ανανεώσει μέχρι το 1993, για τέσσερα χρόνια ακόμη, όμως ο πρόεδρος, Κοράντο Φερλαΐνο, σκόπευε να τον ανανεώσει για μια σεζόν, δηλαδή μέχρι το καλοκαίρι του 1990, να περιμένει να δει την πορεία που θα έκανε ο παίκτης του στο Μουντιάλ της Ιταλίας και στη συνέχεια να αποφασίσει αν θα τον κρατούσε ή αν θα τον παραχωρούσε. Αυτό εξόργισε τον Μαραντόνα που θεωρούσε ότι δεν είχε να αποδείξει τίποτα και σε κανέναν, οπότε άφησε να εννοηθεί πως ήταν διατεθειμένος να αλλάξει προορισμό, διαρρέοντας επαφές του με τον Μεντόθα.\nΡεάλ Μαδρίτης - Μπάγερν 1-0. Ο Ζαν Μαρί Πφαφ που διακρίνεται στο έδαφος (δεύτερος από δεξιά), δέχτηκε πλήθος αντικειμένων από τους Ultras Sur με αποτέλεσμα να τιμωρηθεί η Ρεάλ από την UEFA (22/4/1987).\nΟ "πελούσα" ήξερε ότι με αυτόν τον τρόπο δεν υπήρχε περίπτωση να βγει χαμένος. Από τη μια, το ενδιαφέρον της Ρεάλ λειτουργούσε ως μοχλός πίεσης στη Νάπολι και από την άλλη, αν τελικά γινόταν η μεταγραφή, τότε θα αγωνιζόταν στον μεγαλύτερο σύλλογο της Ευρώπης. Τελικά ο Ντιέγο παρέμεινε στους "παρτενοπέι" και ο Μεντόθα έμεινε χωρίς τον galáctico που ονειρευόταν. Επιστρέφουμε στη σεζόν 1986/87, η οποία ολοκληρώθηκε με τη Ρεάλ και τη Νάπολι πρωταθλήτριες σε Ισπανία και Ιταλία αντίστοιχα. Για τους "μερένγκες" ήταν το δεύτερο συνεχόμενο της "σειράς του Γύπα" και 22ο συνολικά, για τους Ιταλούς όμως ήταν το πρώτο scudetto στην ιστορία τους και προκάλεσε πολυήμερο εορτασμό στους έτσι κι αλλιώς εκδηλωτικούς Ναπολιτάνους, που βρέθηκαν σε πρωτόγνωρη έκσταση, προβιβάζοντας τον Μαραντόνα σε παντοτινό Θεό τους!\nΗ Νάπολι θα πραγματοποιούσε την παρθενική της συμμετοχή στο Κύπελλο Πρωταθλητριών, το ίδιο και ο Ντιέγο, που με την Μπαρτσελόνα δεν είχε κατακτήσει πρωτάθλημα, άρα δεν είχε αγωνιστεί ποτέ στη συγκεκριμένη διοργάνωση. Σε εκείνη τη σεζόν (1986/87), η Ρεάλ είχε φτάσει μέχρι τα ημιτελικά του Πρωταθλητριών, όπου είχε αποκλειστεί από την Μπάγερν Μονάχου. Η πρόκριση είχε κριθεί ουσιαστικά από το πρώτο ματς στη Γερμανία, εκεί όπου οι Βαυαροί νίκησαν 4-1. Εκείνο το παιχνίδι σημαδεύτηκε από τη "μυθική" πλέον φάση ανάμεσα στον Χουανίτο και τον Ματέους. Μετά από ένα αντιαθλητικό μαρκάρισμα του Γερμανού στον Τσέντο, ο "illa illa Χουανίτο maravilla" πάτησε δολοφονικά τον Ματέους πρώτα στη μέση και μετά στο κεφάλι! Ο παίκτης της Ρεάλ αποβλήθηκε και τιμωρήθηκε με 5ετή αποκλεισμό από τις ευρωπαϊκές διοργανώσεις από την UEFA, γεγονός που έβαλε πρόωρο τέλος στην καριέρα του με τους "μερένγκες".\nΡεάλ Μαδρίτης - Νάπολι 2-0. Ο Μπουτραγκένιο προσπαθεί να ξεφύγει από το μαρκάρισμα του Τσίρο Φεράρα (16/9/1987).\nΣτον επαναληπτικό, μέσα σε ένα κατάμεστο από 100.000 φιλάθλους "Μπερναμπέου", η Ρεάλ προηγήθηκε 1-0 στο 28' με τον Σαντιγιάνα, όμως δεν μπόρεσε να πετύχει περισσότερα τέρματα και έτσι έμεινε εκτός συνέχειας. Αυτοί πάντως που "πρωταγωνίστησαν", ήταν οι Ultras Sur, οι οποίοι πέταξαν καπνογόνα, διάφορα αντικείμενα, ακόμα και σιδερόβεργες (!) προς τον Βέλγο τερματοφύλακα της Μπάγερν, Ζαν Μαρί Πφαφ. Το παιχνίδι ξεκίνησε με τέσσερα λεπτά καθυστέρηση, μέχρι να καθαριστεί η περιοχή του Πφαφ, ο οποίος σε όλη τη διάρκεια του παιχνιδιού έκανε άσεμνες χειρονομίες προς την κερκίδα, χωρίς να γίνει αντιληπτός από τον διαιτητή. Δέκα μέρες αργότερα, η UEFA ανακοίνωσε την τιμωρία των "μερένγκες": τα δυο επόμενα ευρωπαϊκά παιχνίδια θα παίζονταν κεκλεισμένων των θυρών, ενώ η Ρεάλ θα πλήρωνε 3,5 εκατομμύρια πεσέτες χρηματικό πρόστιμο για "ανάρμοστη συμπεριφορά του συλλόγου".\nΗ UEFA απαγόρευσε επίσης την τηλεοπτική, ακόμα και τη ραδιοφωνική μετάδοση των δυο εντός έδρας αγώνων της Ρεάλ, πράγμα που σήμαινε ότι η οικονομική ζημιά για τους "μπλάνκος" θα ήταν πολύ μεγάλη, αφού εκτός από την απώλεια εσόδων από τα εισιτήρια, θα έχανε και εκείνα από την πώληση των τηλεοπτικών δικαιωμάτων. Τελικά η τιμωρία έμεινε μόνο για το παιχνίδι με τη Νάπολι, αφού στον επόμενο γύρο, με αντίπαλο την Πόρτο, η Ρεάλ χρησιμοποίησε ως έδρα της το "Μεστάγια" στη Βαλένθια. Κάπως έτσι λοιπόν φτάσαμε στις 16 Σεπτεμβρίου του 1987, με τη Ρεάλ Μαδρίτης να υποδέχεται στο άδειο "Μπερναμπέου" τη Νάπολι του Μαραντόνα και της παρέας του. Όπως γράψαμε στην αρχή, ήταν η πρώτη φάση της διοργάνωσης, με τις 32 πρωταθλήτριες να ξεκινάνε για τη μάχη της κατάκτησης του τροπαίου.\nΟ Μίτσελ ευστοχεί στο πέναλτι και κάνει το 1-0 μπροστά στο άδειο πέταλο του "Μπερναμπέου".\nΜέσα στο αχανές γήπεδο υπήρχαν - πέραν των δυο ομάδων - περίπου εκατό άτομα, πενήντα από κάθε μεριά. Η Ρεάλ ήταν φυσικά το μεγάλο φαβορί, όμως απέναντι υπήρχε ο Θεός του ποδοσφαίρου, Ντιέγο, αλλά χωρίς τον Καρέκα, ο οποίος απουσίασε από το πρώτο ματς. Οι τιφόζι της Νάπολι αποκαλούσαν την τριάδα Μαραντόνα, Τζιορντάνο και Καρέκα, MAGICA, από τα αρχικά των επιθέτων τους. Θυμάται ο Νάντο ντε Νάπολι: "Κάναμε το ντεμπούτο μας στο Πρωταθλητριών στο χειρότερο δυνατό σκηνικό, σε ένα τεράστιο γήπεδο τόσο άδειο, ώστε ακούγαμε τον ήχο του κενού! Ήμασταν συνηθισμένοι στον χαμό του Σαν Πάολο και αυτό που συναντήσαμε στη Μαδρίτη, ήταν σχεδόν σουρεαλιστικό". Η Ρεάλ πήρε νωρίς προβάδισμα, όταν στο 18' ο Ρένικα ανέτρεψε τον Μανόλο Σαντσίς και ο Μίτσελ εκτέλεσε εύστοχα το πέναλτι που σφύριξε ο Ρουμάνος διαιτητής.\nΟ Βαλντάνο, που λίγους μήνες νωρίτερα είχε σταματήσει την αγωνιστική δράση λόγω μιας ηπατίτιδας Β και σχολίαζε τον αγώνα για την Cadena Ser, είχε χρησιμοποιήσει έναν στίχο του Κουβανού ποιητή Χοσέ Μαρτί, για να περιγράψει την μεγαλοπρεπή ποδιά (caño) που είχε κάνει στη διάρκεια του ματς ο Τσέντο στον Μαραντόνα: "Απόψε τα πουλάκια πυροβόλησαν τα όπλα"!!! Ήταν από τα highlights ενός παιχνιδιού στο οποίο ο Ντιέγο πέρασε τελείως απαρατήρητος, χωρίς καν ούτε μια επιθετική προσπάθεια προς την εστία του Μπούγιο! Μεγάλος πρωταγωνιστής του πρώτου ημιχρόνου ήταν ο Κλαούντιο Γκαρέλα, ο τερματοφύλακας των "παρτενοπέι", που σταμάτησε πολλές φορές επικίνδυνες καταστάσεις με σωτήριες επεμβάσεις, ενώ η Νάπολι έχασε με τη σειρά της μια τεράστια ευκαιρία με τον Τζιορντάνο, μετά από παιδικό λάθος του Μπούγιο.\nΟ Τεντίγιο (δε διακρίνεται στη φωτογραφία) έχει σουτάρει, η μπάλα έχει αλλάξει πορεία από τον Ντε Νάπολι, ξεγελώντας τον Γκαρέλα και καταλήγει στα δίχτυα υπό το βλέμμα του "Γύπα".\nΣτο ξεκίνημα της επανάληψης, η Νάπολι έχασε τη μεγαλύτερη ευκαιρία της με τον... Γορδίγιο! Μετά από εκτέλεση φάουλ και γέμισμα στην περιοχή του Μπούγιο, ο "Γόρδο" πετάχτηκε και στην προσπάθειά του να πετάξει την μπάλα κόρνερ, την έστειλε στο οριζόντιο δοκάρι της εστίας του! Ο επιθετικός μονόλογος των "μερένγκες" συνεχίστηκε και στο δεύτερο ημίχρονο, όμως ο Γκαρέλα ήταν σε μεγάλη βραδιά. Μέχρι το 76', όταν ο Μίτσελ εκτέλεσε ένα κόρνερ από τα αριστερά, οι Ιταλοί απομάκρυναν με κεφαλιά, η μπάλα έφτασε στον Τεντίγιο, ακριβώς στο ύψος της μεγάλης περιοχής, εκείνος σούταρε, ο Ντε Νάπολι άλλαξε ελάχιστα την πορεία της μπάλας, ξεγελώντας τον Γκαρέλα και το 2-0 ήταν γεγονός! Η UEFA "χρέωσε" τελικά το τέρμα στον Τεντίγιο, παρά την παρέμβαση του Ντε Νάπολι.\nΑυτό ήταν και το τελικό σκορ σε μια εύκολη νίκη για τη Ρεάλ, που θα μπορούσε να έχει πάρει διαστάσεις θριάμβου, αν αναλογιστεί κανείς την σωρεία χαμένων ευκαιριών από τους "μερένγκες". Όταν ρωτήθηκε ο Μίτσελ μετά τη λήξη από τους δημοσιογράφους για την αίσθηση του άδειου γηπέδου, εκείνος απάντησε: "Αυτό που λέτε είναι λάθος. Στον δικό μας πάγκο υπήρχε ο Καμάτσο, ο οποίος δε σταμάτησε στιγμή να βγάζει κραυγές, που αντιστοιχούσαν εύκολα σε 6.000 θεατές! Έσπασε τα τύμπανα στον Μπενάκερ και τους αναπληρωματικούς!" Και συμπλήρωσε ο πρώην προπονητής του Ολυμπιακού: "Αν θέλετε να σας περιγράψω την εμπειρία, αυτό που ακουγόταν ήταν συνεχώς ο ήχος της μπάλας που έκανε τοκ, τοκ, τοκ"!\nΟι παίκτες της Ρεάλ πανηγυρίζουν το 2-0 ενώ ο Μαραντόνα παρακολουθεί απογοητευμένος.\nΤα περισσότερα χειροκροτήματα απέσπασε ο Τσέντο, ο οποίος είχε επωμιστεί το μαρκάρισμα του Μαραντόνα και κατάφερε να τον "εξαφανίσει" επί 90 λεπτά. Από τη μεριά του ο Ντιέγο αρκέστηκε στην εξής δήλωση: "Στη Νάπολη θα πάρουμε την πρόκριση, ακόμα και αν παίξουν με τη Ρεάλ ο Ντι Στέφανο και ο Πούσκας"! Δυο εβδομάδες αργότερα, στο κολασμένο από 80.000 θεατές κατάμεστο "Σαν Πάολο", ήρθε η ώρα του επαναληπτικού. Οι εισπράξεις έφτασαν τα δέκα δις λιρέτες, ρεκόρ στην ιστορία του ιταλικού ποδοσφαίρου. Οι "παρτενοπέι" είχαν στη σύνθεσή τους και τον Καρέκα, που είχε απουσιάσει στη Μαδρίτη. Το ματς ονομάστηκε από τον τοπικό Τύπο, "παιχνίδι του αιώνα" και μεταδόθηκε ζωντανά σε 15 χώρες.\nΠριν την έναρξη τηρήθηκε ενός λεπτού σιγή στη μνήμη του δημοσιογράφου Τζίνο Παλούμπο, διευθυντή της La Gazzetta dello Sport, που είχε αποβιώσει λίγες ώρες νωρίτερα. Η σέντρα καθυστέρησε μερικά λεπτά, λόγω του πυκνού σύννεφου που δημιούργησαν τα καπνογόνα που άναψαν στην Curva B, το ένα από τα δυο πέταλα του "Σαν Πάολο". Η Νάπολη μπήκε δυνατά στο ματς και προηγήθηκε μόλις στο 9' με τον Φραντσίνι. Ο Φεράρα γέμισε στην περιοχή, ο Καρέκα έπιασε κεφαλιά προς τα πίσω, ο Φραντσίνι με τη σειρά του έπιασε κεφαλιά προς την εστία, ο Μπούγιο απέκρουσε ασταθώς και με δεύτερη προσπάθεια ο Φραντσίνι την έστειλε στα δίχτυα, μέσα σε γενικό ντελίριο. Η Νάπολι έφτασε δυο φορές πολύ κοντά στο 2-0, αμφότερες με τον Καρέκα, όμως ο Μπούγιο σταμάτησε με σωτήριες επεμβάσεις τον Βραζιλιάνο.\nΝτιέγο Μαραντόνα και Κάρλος Σαντιγιάνα, οι δυο αρχηγοί μαζί με τον διαιτητή και τους επόπτες στην αναμνηστική φωτογραφία πριν την έναρξη του αγώνα (16/9/1987).\nΛίγο αργότερα, στο 44', ο Ούγο Σάντσες έβγαλε μια καταπληκτική κάθετη μπαλιά στον Μπουτραγκένιο και εκείνος πλάσαρε τον Γκαρέλα, ισοφαρίζοντας το παιχνίδι. Κάπου εκεί τέλειωσε ουσιαστικά η υπόθεση πρόκριση, αφού η Νάπολι χρειαζόταν πλέον τρία γκολ σε ένα ημίχρονο. Η Ρεάλ έδειξε χαρακτήρα, ο Μαραντόνα για ένα ακόμα παιχνίδι δε βοήθησε την ομάδα του και κάπως έτσι φτάσαμε στη λήξη και την πρόκριση των "μερένγκες". Η ομάδα του Μπενάκερ συνέχισε αποκλείοντας την Πόρτο στη φάση των "16" (συνολικό σκορ 4-2) και την Μπάγερν στα προημιτελικά (4-3), ενώ αποκλείστηκε στον ημιτελικό από την Αϊντχόφεν, μετέπειτα νικήτρια του τροπαίου. Ακολουθούν οι συνθέσεις των δυο αντιπάλων στο ματς του "Μπερναμπέου" και το αντίστοιχο βίντεο με τις καλύτερες φάσεις και τα γκολ.\n- Ρεάλ Μαδρίτης (Λέο Μπενάκερ): Μπούγιο, Τσέντο, Σολάνα (79' Γιάνκοβιτς), Τεντίγιο, Σαντσίς, Γορδίγιο, Μπουτραγκένιο, Μίτσελ, Σαντιγιάνα (84' Γιορέντε), Γκαγέγο, Μαρτίν Βάθκεθ.\n- Νάπολι (Οτάβιο Μπιάνκι): Γκαρέλα, Μπρουσκολότι, Φεράρα, Μπάνι, Φεράριο, Ρένικα, Σόλα (72' Μπιλιάρντι), Ντε Νάπολι, Τζιορντάνο (79' Μπαϊάνο), Μαραντόνα, Ρομάνο.\nΜΠΑΡΤΣΕΛΟΝΑ - ΛΑΣ ΠΑΛΜΑΣ 3-0 (1/10/2017)\nΜπαρτσελόνα - Λας Πάλμας στο άδειο "Καμπ Νόου" (1/10/2017). AP\nΠερνάμε τώρα στο άλλο παιχνίδι, εκείνο της Μπαρτσελόνα με τη Λας Πάλμας, που διεξήχθη χωρίς κόσμο την 1η Οκτωβρίου του 2017 στο "Καμπ Νόου". Ήταν η πρώτη φορά που συνέβαινε κάτι τέτοιο, όχι μόνο επί εποχής "Καμπ Νόου", αλλά σε ολόκληρη την ιστορία του καταλανικού συλλόγου. Η μοναδική αντίστοιχη περίπτωση - αν και όχι "ολοκληρωμένη" - είχε συμβεί τη σεζόν 1924/25, στην έκτη αγωνιστική του πρωταθλήματος Καταλονίας, στο τοπικό ντέρμπι ανάμεσα στην Μπάρσα και την Εσπανιόλ. Ο Πελάγιο Σεράνο, διαιτητής εκείνης της συνάντησης, είχε διακόψει το παιχνίδι στο ημίχρονο, λόγω της βροχής κερμάτων που είχε δεχθεί στη διάρκεια του πρώτου μέρους από τους φίλαθλους των "μπλαουγκράνα", οι οποίοι με αυτόν τον τρόπο διαμαρτύρονταν για τα σφυρίγματά του.\nΤο παιχνίδι εκείνο, που έμεινε στην ιστορία ως το "derbi de la calderilla" (το ντέρμπι των κερμάτων), διεξήχθη στις 23 Νομεβρίου του 1924 στο "Les Corts", το τότε γήπεδο της Μπαρτσελόνα. Η κερκίδα των culés πήρε "φωτιά", όταν ο Αλκάνταρα τραυματίστηκε από τον Σαπρίσα των "περίκος" και εγκατέλειψε τον αγωνιστικό χώρο. Οι παίκτες άρχισαν τα σκληρά φάουλ, ενώ υπήρξαν συγκρούσεις μεταξύ των οπαδών των δυο ομάδων στην εξέδρα. Όταν αποβλήθηκε ο Σαμιτιέρ, αρχηγός της Μπάρσα, επειδή διαμαρτυρήθηκε έντονα στον διαιτητή για ένα μαρκάρισμα του Καϊθέδο, τότε η κατάσταση ξέφυγε από κάθε έλεγχο, με αποτέλεσμα ο Πελάγιο να διακόψει οριστικά το παιχνίδι με το που σφύριξε τη λήξη του 45λέπτου. Το δεύτερο ημίχρονο έγινε στις 15 Ιανουαρίου του 1925 χωρίς θεατές και η Εσπανιόλ νίκησε 0-1.\nΣαμιτιέρ (αριστερά) και Θαμόρα, στον χαιρετισμό πριν την έναρξη ενός παιχνιδιού που διακόπηκε στο ημίχρονο από τον διαιτητή (23/11/1924).\nΑφήνουμε το 1925 και πάμε στη σεζόν 2017/18 και συγκεκριμένα στην έβδομη αγωνιστική της Πριμέρα Ντιβισιόν, όπου η Μπαρτσελόνα, στην πρώτη χρονιά του Ερνέστο Βαλβέρδε στον πάγκο της, είχε κάνει ένα εντυπωσιακό ξεκίνημα με έξι νίκες στα πρώτα έξι παιχνίδια της Λίγκας και βρισκόταν στην κορυφή της βαθμολογίας, την ίδια στιγμή που η Ρεάλ Μαδρίτης του Ζινεντίν Ζιντάν, με αλλεπάλληλες γκέλες, είχε υποχωρήσει στην πέμπτη θέση με μόλις 11 βαθμούς. Η έβδομη αγωνιστική είχε προγραμματιστεί για το σαββατοκύριακο 30/9 & 1/10 στα ισπανικά γήπεδα, με την Μπαρτσελόνα να υποδέχεται τη Λας Πάλμας στο "Καμπ Νόου". Την ίδια ημέρα όμως του αγώνα (1η Οκτωβρίου), ήταν προγραμματισμένο και το δημοψήφισμα των Καταλανών σχετικά με την ανεξαρτησία τους, κάτι που το συνταγματικό δικαστήριο της Μαδρίτης, είχε κηρύξει παράνομο.\nΉδη από τις 6 Σεπτεμβρίου 2017, η πλειοψηφία της καταλανικής βουλής (οι υπέρ της ανεξαρτησίας παρατάξεις) είχε ψηφίσει τον νόμο για τη διεξαγωγή του δημοψηφίσματος και στη συνέχεια είχε επικυρώσει με διάταγμα την ισχύ του, στην πλέον ταραχώδη κοινοβουλευτική συνεδρίαση από την αποκατάσταση της δημοκρατίας και μετά. Ήταν το σημείο που η μια πλευρά ξεπέρασε τη λεγόμενη κόκκινη γραμμή και αυτό διότι για πρώτη φορά αναφερόταν ρητά και κατηγορηματικά ότι το αποτέλεσμα του referéndum θα ήταν δεσμευτικό και θα οδηγούσε - στην περίπτωση που τα "ναι" θα πλειοψηφούσαν - στην ανακήρυξη της ανεξαρτησίας της Καταλονίας. Πριν περάσουν 24 ώρες από την επεισοδιακή συνεδρίαση του Parlament, το συνταγματικό δικαστήριο του κράτους κήρυξε αντισυνταγματικό τον νόμο του δημοψηφίσματος και παράνομη κάθε ενέργεια σχετική με τη διεξαγωγή του.\nΟι κλειστές πόρτες του "Καμπ Νόου" με τους φίλαθλους απ' έξω (1/10/2017). BLP\nΑπό εκείνη τη στιγμή και μετά, ξεκίνησε ένας ανοιχτός "πόλεμος" ανακοινώσεων ανάμεσα στον πρωθυπουργό Ραχόι και τον πρόεδρο της Generalitat, Κάρλες Πουτζντεμόν, ένας πόλεμος που δυστυχώς εξελίχθηκε πολύ άσχημα, εκθέτοντας ανεπανόρθωτα την ισπανική κυβέρνηση και εξοργίζοντας όλους τους Καταλανούς, ακόμα και τους πιο μετριοπαθείς ή ακόμα και εκείνους που τάσσονταν κατά της λογικής του δημοψηφίσματος αλλά και εναντίον της απόσχισης από την Ισπανία. Ο Ραχόι και το κόμμα του, αμφότεροι οχυρωμένοι εδώ και αρκετά χρόνια πίσω από μια αρτηριοσκληρωτική "λογική" αδιαλλαξίας απέναντι σε οτιδήποτε καταλανικό, αρνήθηκαν να διαπραγματευτούν τη φυσιολογική εξέλιξη μιας πορείας που θα απαιτούσε - το λιγότερο - μια τίμια συζήτηση πάνω στη βάση ενός χρήσιμου "εκμοντερνισμού" του Συντάγματος και της λειτουργίας των αυτόνομων διαμερισμάτων.\nΤα πράγματα ξέφυγαν τελείως την ημέρα του δημοψηφίσματος, με εικόνες που έκαναν τον γύρο του κόσμου, καταδεικνύοντας το μέγεθος της - ηθικής κυρίως - ήττας του Ραχόι. Χιλιάδες Καταλανοί πλημμύρισαν τα εκλογικά κέντρα για να ψηφίσουν, συνάντησαν όμως απέναντί τους την ωμή βία της ισπανικής αστυνομίας, η οποία δε δίστασε μπροστά σε τίποτα και σε κανέναν, χτυπώντας αλύπητα τους πολίτες, συλλαμβάνοντας όποιον τολμούσε να αντισταθεί έστω και λεκτικά και προχωρώντας σε κατασχέσεις εκλογικού υλικού. Ο εκφοβισμός των ηγετικών στελεχών και των εκπροσώπων των independentistas, η εξαφάνιση των ενημερωτικών sites για το referéndum, οι χιλιάδες αστυνομικοί που κατέκλυσαν την καταλανική επικράτεια δήθεν για να "περιφρουρήσουν" τον νόμο και την τάξη, όλα αυτά δημιούργησαν ένα εκρηκτικό σκηνικό λίγες ώρες πριν την έναρξη του αγώνα της Μπάρσα με τη Λας Πάλμας.\nΟ Μέσι με φόντο το άδειο "Καμπ Νόου" (1/10/2017).\nΤο παιχνίδι ήταν προγραμματισμένο για τις 16:15 εκείνου του απογεύματος, όμως τα όσα είχαν ήδη συμβεί στη Βαρκελώνη και συνολικά την Καταλονία, ανάγκασαν τον πρόεδρο των "μπλαουγκράνα", Τζουσέπ Μαρία Μπαρτομέου, να ζητήσει από τη Λίγκα αναβολή. Όμως η διοργανώτρια αρχή αρνήθηκε κάτι τέτοιο και ενημέρωσε τον Μπαρτομέου ότι στην περίπτωση που η Μπαρτσελόνα δεν κατέβαινε στο γήπεδο για να παίξει κανονικά, θα είχε ποινή αφαίρεσης έξι βαθμών, πέραν του χρηματικού πρόστιμου. Οι παίκτες, που βρίσκονταν ήδη στο γήπεδο, ήταν χωρισμένοι σε δυο "στρατόπεδα", αφού κάποιοι ήθελαν να αγωνιστούν και κάποιοι άλλοι όχι. Ο Μπαρτομέου, μαζί με άλλα μέλη της διοίκησης, κατέβηκε στα αποδυτήρια για να συζητήσει με τους ποδοσφαιριστές.\nΟ πρόεδρος της Μπάρσα, ο οποίος είχε επικοινωνήσει τηλεφωνικά νωρίτερα τόσο με τον Ερνέστο Βαλβέρδε όσο και με τον Αντρές Ινιέστα, ενημέρωσε τους παίκτες για τις εξελίξεις, θέλοντας να ακούσει τη δική τους άποψη για το τί έπρεπε να γίνει. Ο Πικέ, ο Σέρτζι Ρομπέρτο και κάποιοι ακόμα, μειοψηφία πάντως, ζήτησαν να μη γίνει το παιχνίδι. Μέσι και Ινιέστα, όταν πληροφορήθηκαν για τους έξι βαθμούς της τιμωρίας, τάχθηκαν υπέρ της διεξαγωγής του αγώνα, έχοντας μαζί τους και την πλειοψηφία των παικτών. Τελικά, οι τέσσερις αρχηγοί (Ινιέστα, Μέσι, Μπουσκέτς και Πικέ), ζήτησαν - στην περίπτωση διεξαγωγής του ματς - αυτό να γίνει με κόσμο στις κερκίδες. Όμως ο Μπαρτομέου αποφάσισε να μην επιτραπεί η είσοδος των φιλάθλων στο "Καμπ Νόου", φοβούμενος ακόμα και μια πιθανή εισβολή των οπαδών στον αγωνιστικό χώρο.\nΟι παίκτες της Μπαρτσελόνα πανηγυρίζουν ένα από τα γκολ του Μέσι (1/10/2017).\nΟ Πικέ αποδέχτηκε την απόφαση των συμπαικτών του και αγωνίστηκε, όμως μετά τη λήξη του παιχνιδιού, εμφανίστηκε στη μικτή ζώνη με δάκρυα στα μάτια για όσα είχαν συμβεί στη διάρκεια της ημέρας στην Καταλονία, λέγοντας στους δημοσιογράφους: "Η διοίκηση προσπάθησε με κάθε τρόπο να πετύχει την αναβολή του αγώνα και κατέβηκε στα αποδυτήρια για να πάρουμε όλοι μαζί μια απόφαση. Είναι μια δύσκολη μέρα, ίσως η πιο δύσκολη από τότε που είμαι επαγγελματίας". Και συμπλήρωσε: "Δεν έχω τίποτα εναντίον όσων πιστεύουν ότι οι Καταλανοί είμαστε οι κακοί, αλλά δεν είμαστε κακοί, απλά θέλουμε να ψηφίσουμε". Τέλος, ο παίκτης της Μπάρσα, συγκέντρωσε τα πυρά του εναντίον του Ραχόι, τον οποίο αποκάλεσε "ψεύτη και επικίνδυνο".\nΕκείνοι που έγιναν έξαλλοι με την απόφαση του Μπαρτομέου να διεξαχθεί το παιχνίδι χωρίς θεατές, ήταν οι φίλαθλοι, που στην πλειοψηφία τους ήθελαν να μετατρέψουν τις κερκίδες του "Καμπ Νόου" σε μια μεγάλη διαδήλωση διαμαρτυρίας για τα όσα είχαν συμβεί τις προηγούμενες ώρες, με πανό, σημαίες και συνθήματα και με εικόνες που μέσω της τηλεόρασης θα έκαναν το γύρο του κόσμου. Η κριτική όμως στον πρόεδρο του συλλόγου, δεν περιορίστηκε στον κόσμο της ομάδας, αφού αντιδράσεις υπήρξαν και μέσα στην ίδια τη διοίκηση, δυο μέλη της οποίας, ο αντιπρόεδρος Κάρλες Βιλαρουμπί και ο Τζόρντι Μονές, υπεύθυνος στον ιατρικό τομέα, υπέβαλλαν την παραίτησή τους, θεωρώντας ότι το παιχνίδι έπρεπε να αναβληθεί.\nΑγεσταράν και Βαλβέρδε πριν την έναρξη του παιχνιδιού (1/10/2017). AV\nΣε ό,τι αφορά τώρα στο ίδιο το παιχνίδι, η Μπαρτσελόνα επιβλήθηκε 3-0 της Λας Πάλμας, με τέρματα των Μπουσκέτς και Μέσι (2). Ο Βαλβέρδε ξεκίνησε με αλλαγές στο αρχικό σχήμα, κρατώντας στον πάγκο τους Ινιέστα, Ουμτιτί και Ράκιτιτς. Οι γηπεδούχοι ήταν σαφώς επηρεασμένοι από τα γεγονότα της ημέρας, αλλά και από τις άδειες κερκίδες και δυσκολεύονταν να βρουν ρυθμό. Η μεγαλύτερη ευκαιρία στο πρώτο ημίχρονο ήταν για τους "νησιώτες", με το σουτ του Καγιέρι που σταμάτησε στο κάθετο δοκάρι του Τερ Στέγκεν. Οι δυο ομάδες πήγαν στα αποδυτήρια με το 0-0 και ο Txingurri πέρασε στον αγώνα με το ξεκίνημα της επανάληψης τους Ινιέστα και Ράκιτιτς. Στο 49' ήταν ο Μπουσκέτς εκείνος που άνοιξε το σκορ με κεφαλιά ύστερα από κόρνερ του Μέσι, "ξεκλειδώνοντας" την άμυνα της Λας Πάλμας.\nΟ Μέσι πήρε στη συνέχεια τη σκυτάλη, "χτυπώντας" δυο φορές. Την πρώτη, στο 70', όταν μετά από εκπληκτική πάσα του Ντένις Σουάρεθ, βγήκε τετ α τετ με τον Τσιτσισόλα, τον οποίο ντρίμπλαρε και πλάσαρε στα δίχτυα και τη δεύτερη, επτά λεπτά αργότερα, όταν Ράκιτιτς και Σουάρες άλλαξαν ταχύτατα τη μπάλα, ο δεύτερος πάσαρε στον Αργεντίνο και ο Λέο πλάσαρε χωρίς πρόβλημα, διαμορφώνοντας το τελικό 3-0, την ημέρα που συμπλήρωσε 594 επίσημα παιχνίδια με τη φανέλα της Μπαρτσελόνα, ξεπερνώντας έτσι τον Πουγιόλ στη σχετική λίστα. Οι "μπλαουγκράνα" έφτασαν τους 21 βαθμούς έχοντας το απόλυτο στις νίκες και διατήρησαν τη διαφορά τους από την Ατλέτικο (15β.) και τη Ρεάλ (14β.). Ακολουθούν οι συνθέσεις των δυο ομάδων σε εκείνο το παιχνίδι.\n- Μπαρτσελόνα (Ερνέστο Βαλβέρδε): Τερ Στέγκεν, Σέρτζι Ρομπέρτο, Πικέ, Μαστσεράνο, Άλμπα, Παουλίνιο (46' Ράκιτιτς), Μπουσκέτς, Ντένις Σουάρεθ, Βιδάλ (46' Ινιέστα) (84' Αντρέ Γκόμες), Μέσι, Σουάρες\n- Λας Πάλμας (Πάκο Αγεσταράν): Τσιτσισόλα, Μαθέδο, Λέμος, Ερέρα, Ναβάρο, Ακουιλάνι, Ερνάν (78' Γκόμεθ), Τανάνε, Τάνα (78' Τολέδο), Βιέρα, Καγιέρι\nMUNDODEPORTIVO.COM, 90MIN.COM, ELPAIS.COM, ELESPANOL.COM, NUEVATRIBUNA.ES, AS.COM\nΜΠΑΡΤΣΕΛΟΝΑ ΝΑΠΟΛΙ ΡΕΑΛ PRIMERA DIVISION ΝΤΙΕΓΚΟ ΜΑΡΑΝΤΟΝΑ ΙΣΠΑΝΙΑ ΙΤΑΛΙΑ CHAMPIONS LEAGUE


Ο Σάκης Σκουλής νέος προπονητής στην Αναγέννηση Ποντίων Θρυλορίου – ΘΡΑΚΙΚΗ ΑΓΟΡΑ\nΟ Σάκης Σκουλής νέος προπονητής στην Αναγέννηση Ποντίων Θρυλορίου\nΘΡΑΚΙΚΗ ΑΓΟΡΑ31 Δεκεμβρίου, 2021 3:48 μμ\nΗ Αναγέννηση Ποντίων Θρυλορίου την τελευταία μέρα του έτους ανακοινώνει το νέο της προπονητή.\nΟ Σάκης Σκουλής με μεγάλη εμπειρία στο ποδόσφαιρο της Ροδόπης έχει μεγάλο βιογραφικό. Ανέβασε τον Πανθρακικό, τον Σπάρτακο Αγ. Θεοδώρων και τη Δόξα Ν. Σιδηροχωρίου στις εθνικές κατηγορίες Γ’ και Δ’ Εθνική.\nΝΕΟΤΕΡΑΗ Θράκη, η γκάιντα του Τριαντάφυλλου και ο ζωναράδικος… ξεσήκωσαν το «Deal» και τον Χρήστο Φερεντίνο\nΠΑΛΑΙΟΤΕΡΑ Η ανασκόπηση της Finos Film για το 2021 και το μήνυμα για το 2022 σε ένα πανέξυπνο βίντεο


BetSecret.net: "Εκτιμήσεις Τετάρτης by Διονύσης"\nΚαλησπέρα σε όλη την παρέα, βραδιά Champions League και απόψε και έχω βγάλει κάποιες εκτιμήσεις για τα αποψινά παιχνίδια, βασισμένες όπως και χθές, στα γκολ. Ας ελπίσουμε μόνο να σκοράρουν όπως και τα χθεσινά ζευγάρια.\nΞεκίνημα από την αναμέτρηση Μπενφίκα - Μάντσεστερ Γ. στο παιχνίδι το οποίο όλος ο κόσμος, και λογικότατα με βάση την εικόνα των δύο ομάδων, το παίζει διπλό. Προσωπικά θα ποντάρω στο να βάλουν δύο γκολ τουλάχιστον οι παίχτες του Μουρίνιο και αν μπορεί το ένα από αυτά ο "killer" Λουκάκου για να είμαι διπλά ευχαριστημένος.\nΣυνεχίζω με το αμφίσκορο στην αναμέτρηση Γιουβέντους - Σπόρτινγκ, μιας και οι Ιταλοί φέτος δεν μου γεμίζουν το μάτι και πιστέυω πως ενα τέρμα μπορούν να το δεχτούν από τους ταλαντούχους, μεσοεπιθετικά, φιλοξενούμενους.\nΠερνάμε στην αναμέτρηση Μπάγερν - Σέλτικ και πιστέυω πως ο αέρας αλλαγής που φέρνει ο Χάϊνκες θα βοηθήσει στο να έρθει μια μεγάλη, σε σκορ, ευρωπαϊκή νίκη για τους Βαυαρούς, κόντρα και στην όχι και τόσο ισχυρή Σέλτικ.\nΑπό την Γερμανία πάμε στο Βέλγιο και το παιχνίδι Άντερλεχτ - Παρί. Οι Γάλλοι με τα λεφτά των Αράβων, θέλουν φέτος να κάνουν εντύπωση στην Ευρώπη και ντόρο και σε αυτό βοηθούν οι μεγάλες εμφανίσεις και τα μεγάλα σκορ,σε αυτή την χρονική περίοδο. Η αρμάδα του Έμερι έχει μέσο όρο 4 γκολ ανα αγωνιστική και απλά θα ακολουθήσω την στατιστική εδώ.\nΚλείνω τις σημερινές εκτιμήσεις με μια έμπνευση η οποία δεν βασίζεται ούτε βάση αγωνιστικών κριτηρίων ούτε βάση στατιστικής, γιαυτό άλλωστε είναι και έμπνευση, Μπαρτσελόνα - Ολυμπιακός 1 και g/g λοιπόν. Το αποψινό μου ποντάρισμα θα είναι σε μονά μιας και είναι αρκετά παιχνίδια και κάτι ψιλά στο παρολί (χωρίς τον Λουκάκου και την έμπνευση) μπας και είναι η τυχερή μου μέρα. Καλη επιτυχία σε ό,τι και αν επιλέξετε\nChampions League 21:45 : ΜΠΕΝΦΙΚΑ - ΜΑΝΤΣΕΣΤΕΡ Γ. : ΜΑΝΤΣΕΣΤΕΡ Γ. OVER 1,5 (1,95) x 25\nChampions League 21:45 : ΜΠΕΝΦΙΚΑ - ΜΑΝΤΣΕΣΤΕΡ Γ. : ΛΟΥΚΑΚΟΥ ANYTIME SCORER (2) x 25\nChampions League 21:45 : ΓΙΟΥΒΕΝΤΟΥΣ - ΣΠΟΡΤΙΝΓΚ : G/G (2,05) x 25\nChampions League 21:45 : ΜΠΑΓΕΡΝ - ΣΕΛΤΙΚ : ΜΠΑΓΕΡΝ OVER 3,5 (1,97) x 25\nChampions League 21:45 : ΑΝΤΕΡΛΕΧΤ - ΠΑΡΙ : OVER 3,5 (1,8) x 25\nChampions League 21:45 : ΜΠΑΡΤΣΕΛΟΝΑ - ΟΛΥΜΠΙΑΚΟΣ : 1 ΚΑΙ G/G (2,7) x 10\nΑΠΟΔΟΣΗ ΠΑΡΟΛΙ : 14,2 x 10\nΠΡΟΗΓΟΥΜΕΝΟ ΥΠΟΛΟΙΠΟ : 788,75\nΤΡΕΧΟΝ ΥΠΟΛΟΙΠΟ : 643,75\nΓράφει ο Unknown στις 5:58 μ.μ.


Eurobank Equities: Το μεγάλο βήμα των ελληνικών τραπεζών προς την κανονικότητα, το re-rating θα συνεχιστεί - Μυρμιδόνες\nΠαράλληλα, το Ταμείο Ανάκαμψης αποτελεί μια σημαντική ευκαιρία για την οικονομία και τις τράπεζες, όπως τονίζει. Το “Greece 2.0” αναμένεται να αυξήσει το ΑΕΠ κατά 7% έως το 2026, με την ελληνική κυβέρνηση να στοχεύει σε μια τεράστια αλλαγή μέσω μεταρρυθμίσεων και επενδύσεων προς ένα μοντέλο εξωστρεφούς, ανταγωνιστικής, πράσινης και ψηφιακής ανάπτυξης. Οι ελληνικές τράπεζες επωφελούνται τόσο άμεσα όσο και έμμεσα από το Ταμείο Ανάκαμψης, καθώς η υλοποίηση των σχετικών έργων θα τροφοδοτήσει τη ζήτηση πίστωσης (κατά 18 δισ. ευρώ σύμφωνα με εκτιμήσεις), ενώ παράλληλα δημιουργεί ευκαιρίες για άλλες πηγές εσόδων.\n← Χαρδαλιάς: Αυτοψία στο Τατόι για τα έργα πυροπροστασίας – Κωδικός «Δρυάδες»\nΚ. Μητσοτάκης στη Σύνοδο του ΝΑΤΟ: Ευκαιρία να επαναβεβαιώσουμε τη σημασία του ευρωατλαντικού δεσμού →


February 15, 2019 – ΑW NEWS\nFebruary 15, 2019 NewsRoom 0\nΠροβλήματα από την κακοκαιρία στη Κρήτη – Απαγόρευση απόπλου (video)\nΣοβαρά προβλήματα προκάλεσε η κακοκαιρία στην Κρήτη και κυρίως στα Χανιά, σε υποδομές και καλλιέργειες, που έχουν καλυφθεί από μεγάλες ποσότητες νερού.\nΚλειστά παραμένουν και σήμερα τα σχολεία στους δήμους Πλατανιά, Κισάμου και Κανδάνου – Σελίνου.\nΕυρεία σύσκεψη έχει συγκαλέσει για σήμερα ο Περιφερειάρχης Κρήτης. Κάτοικοι και φορείς ζητούν να κηρυχθεί ο νομός Χανίων σε κατάσταση έκτακτης ανάγκης.\nΣοβαρά προβλήματα υπάρχουν στο 90% του νομού και το οδικό δίκτυο βρίσκεται σε τραγική κατάσταση λέει στην ΕΡΤ ο Αντιπεριφερειάρχης Χανίων Αποστόλης Βουλγαράκης.\nΣύμφωνα με το κεντρικό λιμεναρχείο Πειραιά, λόγω νέας μεταβολής του καιρού χθες το βράδυ δεν αναχώρησαν τα πλοία για την Κρήτη.\nΤο πρόγραμμά του για τη δημιουργία θέσεων εργασίας, τη μείωση των φόρων και την προσέλκυση επενδύσεων ώστε να προωθηθεί η ανάπτυξη στη χώρα μας, τόνισε στην ομιλία του ο πρόεδρος της ΝΔ Κυριάκος Μητσοτάκης κατά τη διάρκεια δείπνου στο Ευρωπαϊκό Συνέδριο του Μονάχου. Προσερχόμενος στο δείπνο, ο κ. Μητσοτάκης είχε μια σύντομη συνομιλία με τη διάδοχο της Άνγκελα Μέρκελ στην προεδρία του CDU, Άνεγκρετ Κραμπ-Καρενμπάουερ και τη Γενική Διευθύντρια του ΔΝΤ Κριστίν Λαγκάρντ.\nΟι αποψινές επαφές του αρχηγού της αξιωματικής αντιπολίτευσης στο Μόναχο έρχονται ως συνέχεια της συνεδρίασης της ηγεσίας του ΕΛΚ την περασμένη βδομάδα στην Αθήνα, όπου ο επίσης Γερμανός Μάνφρεντ Βέμπερ και υποψήφιος της Ευρωπαϊκής Κεντροδεξιάς για την προεδρία της Κομισιόν, εξέφρασε τη στήριξή του στον κ. Μητσοτάκη, όπως υπενθυμίζουν οι συνεργάτες του, τόσο στο σχεδιασμό του για την οικονομία, όπου άφησε ανοιχτό το ενδεχόμενο για επαναδιαπραμάτευση των πλεονασμάτων, όσο και για την στάση του στη Συμφωνία των Πρεσπών.\nH διατλαντική συνεργασία Θέματα σχετικά με το μέλλον του ελέγχου των εξοπλισμών Οι επιπτώσεις της κλιματικής αλλαγής ή των τεχνολογικών καινοτομιών στη διεθνή ασφάλεια. Κατά τους διοργανωτές και στη φετινή Διάσκεψη οι διαβουλεύσεις γύρω από τις βασικές θεματικές του προγράμματος θα συνοδευθούν από τη διεξαγωγή περισσότερων από εκατό παράλληλων εκδηλώσεων, μεταξύ των οποίων συζητήσεις στρογγυλής τραπέζης για ζητήματα κυβερνοασφάλειας, ενέργειας, υγείας, τεχνολογίας κλπ, κύκλοι συζητήσεων και workshops, καθώς και ειδικά events για την ενημέρωση της κοινής γνώμης.


Η Ιερά Πανήγυρις του Αγίου ενδόξου Ιερομάρτυρος Χαραλάμπους στον ομώνυμο Ιερό Ναό στο Φρύνι Λευκάδος. - Ιερά Μητρόπολις Λευκάδος και Ιθάκης\nΗ Ιερά Πανήγυρις του Αγίου ενδόξου Ιερομάρτυρος Χαραλάμπους στον ομώνυμο Ιερό Ναό στο Φρύνι Λευκάδος.\nΜέσα σε κλίμα κατάνυξης και τηρώντας όλα τα απαραίτητα μέτρα γιά την προστασία από τον covid-19, εψάλη το απόγευμα της Τρίτης, 9 Φεβρουαρίου 2021 ο Μέγας Πανηγυρικός Εσπερινός μετ᾽αρτοκλασίας για την εορτή του Αγίου Ιερομάρτυρος Χαραλάμπους στον ομώνυμο Ιερό Ναό του Αγίου στο Φρύνι Λευκάδος. Στην τέλεση του Εσπερινού έλαβαν μέρος ο Πανοσιολ. Αρχιμανδρίτης π. Χριστοφόρος Αραβανής, Καθηγούμενος της Ιεράς Μονής Αγίου Ιωάννου Λιβαδίου Καρυάς ο οποίος κι εκήρυξε τον θείο λόγο, ο Αιδεσιμ. Οικονόμος π. Σπυρίδων Δρέττας και ο ευλαβέστατος διάκονος π. Βασίλειος Μαγκανάκης. Τη διακονία του ιερού αναλογίου εξυπηρέτησε ο εφημέριος του Ιερού Ναού Αιδεσιμολ. Πρεσβύτερος π. Νεκτάριος Μάλφας.\nΣτο κήρυγμά του ο π. Χριστόφορος αναφέρθηκε μεταξύ άλλων στην προσωπικότητα του Αγίου και στην ανάγκη, κάθε φορά που γιορτάζουμε έναν άγιο, να γίνεται πνευματική επανεκκίνηση στην πνευματική μας εργασία και βιοτή. Ευχήθηκε την ταχεία απαλλαγή του κόσμου από της επιδημίας του κορωναιού με τις πρεσβείες του Αγίου μας, που αποτελεί και τον προστάτη των ασθενούντων εκ των λοιμικών ασθενειών.\nΤην κυριώνυμο ημέρα τέλεσθηκε Πανηγυρική Θεία Λειτουργία ιερουργούντος του Αιδεσιμ. Οικονόμου π. Σπυρίδωνος Δρέττα πλαισιωμένου υπό του ευλαβεστάτου διακόνου π. Σεραφείμ Περγάρη ο οποίος και κήρυξε τον θείο λόγο λαμβάνοντας αφορμή από το Αποστολικό ανάγνωσμα της εορτής. Αναφέρθηκε επίσης στη σπουδαιότητα της συμμετοχής του πιστού στη Θεία Κοινωνία ως ένδειξη της βαθιάς πίστης στον Κύριο ημών Ιησού Χριστό.


Μικρές ζημιές από τον σεισμό στην Πρέβεζα - Ηπειρωτικός Αγών\nΗ φωτογραφία είναι από τη Δημοτική Ραδιοφωνία Πρέβεζας\nΠέρα από τα προβλήματα ηλεκτροδότησης, που παρουσιάστηκαν αρχικά, με το πρώτο φως της ημέρας διαπιστώθηκαν ρωγμές και πεσμένοι σοβάδες σε σχολικά κτίρια αλλά και σε κατοικίες, κυρίως στην περιοχή των Λευκαδίτικων αλλά και στη Λεωφόρο Ειρήνης.\nΣύμφωνα με τα όσα μετέδωσε η Δημοτική Ραδιοφωνία Πρέβεζας, η παραλιακή ζώνη (μέχρι το Κανάλι και την Καστροσυκιά) φαίνεται να επλήγη περισσότερο από την ισχυρή δόνηση και σύμφωνα με τον αντιδήμαρχο Δ.Ε. Ζαλόγγου Κώστα Ματέρη σημειώθηκαν πτώσεις βράχων σε δρόμους και χρειάστηκε η συνδρομή μηχανημάτων για την απομάκρυνσή τους. Μέσα στην Πρέβεζα σημειώθηκαν πτώσεις αντικειμένων σε σπίτια, ενώ κάποια μαγαζιά και σουπερ μάρκετ δεν άνοιξαν το πρωί, μέχρι να τοποθετηθούν τα εμπορεύματα και τα προϊόντα στη θέση τους. Ένα παλιό σπίτι στην οδό Μεσολογγίου, το οποίο ήδη αντιμετώπιζε προβλήματα, κατέρρευσε ενώ πτώσεις σοβάδων είχαμε και σε νεώτερες κατοικίες .\nΟ αντιδήμαρχος Τεχνικών Υπηρεσιών Ευάγγελος Γιαννουλάτος, ο οποίος μαζί με τέσσερα κλιμάκια μηχανικών ξεκίνησε από το πρωί αυτοψίες στα σχολεία, κάλεσε τους πολίτες που διαπιστώνουν ζημιές σε κτίρια, να κάνουν σχετική δήλωση στο δημαρχείο. Ο δήμαρχος Πρέβεζας Χρήστος Μπαΐλης συνέστησε ψυχραιμία, υπογραμμίζοντας ότι προτεραιότητα θα δοθεί στα σχολεία, τα οποία και ελέγχονται από τους μηχανικούς. Από τους πρώτους ελέγχους, πάντως, δεν παρουσιάζεται πρόβλημα στατικότητας σε κάποιο σχολείο.\nΗ σεισμική δόνηση έγινε ιδιαίτερα αισθητή σε όλη την Ήπειρο, τα Ιόνια Νησιά και την Αιτωλοακαρνανία. Σύμφωνα με τον σεισμολόγο Γεράσιμο Χουλιάρα, η σεισμική δραστηριότητα στη δυτική Ελλάδα είχε ξεκινήσει από απόγευμα της Δευτέρας, όταν στις 18:50 σημειώθηκε σεισμός 3,8 Ρίχτερ στην Κορώνη και στις 19:41 4,3 Ρίχτερ στην Αμαλιάδα.\nΜιλώντας στον ΣΚΑΪ, ο πρόεδρος του ΟΑΣΠ, καθηγητής Ευθύμιος Λέκκας είπε ότι το φαινόμενο είναι υπό παρακολούθηση. Πρόσθεσε, πως πιστεύει ότι η σεισμική ακολουθία θα εξελιχθεί ομαλά.\nΑπό την πλευρά του, ο καθηγητής σεισμολογίας και διευθυντής του Γεωδυναμικού Ινστιτούτου στο Εθνικό Αστεροσκοπείο Άκης Τσελέντης, μιλώντας επίσης στην τηλεόραση του ΣΚΑΪ, σημείωσε ότι δεν αποκλείεται ο σεισμός στην Πρέβεζα να είναι συνέπεια του σεισμού στη Ζάκυνθο. Πρόσθεσε ότι χρειάζεται μεγάλη προσοχή για το επόμενο δίμηνο στη συγκεκριμένη περιοχή και τόνισε ότι η δυτική Ελλάδα δίνει πάντα σεισμούς γι’ αυτό κάλεσε τους κατοίκους να είναι προσεκτικοί και να ενημερώνονται από τους αρμόδιους.\nΩς ευτύχημα χαρακτηρίζει ο προϊστάμενος της Περιφερειακής Μονάδας Πρέβεζας του ΙΓΜΕ Ευάγγελος Νικολάου το γεγονός ότι το επίκεντρο του σεισμού ήταν μέσα στην θάλασσα, τονίζοντας ότι η υπηρεσία βρίσκεται σε πλήρη ετοιμότητα για να συνδράμει όπου χρειαστεί.


Αναβαθμίζει το Κέντρο Υγείας Καλαμπάκας η Περιφέρεια Θεσσαλίας - Akroama.gr\nΑναβαθμίζει το Κέντρο Υγείας Καλαμπάκας η Περιφέρεια Θεσσαλίας\nΣτην αναβάθμιση του Κέντρου Υγείας Καλαμπάκας προχωρά η Περιφέρεια Θεσσαλίας καθώς ο Περιφερειάρχης κ. Κώστας Αγοραστός ενέκρινε σήμερα την ένταξη του έργου στο ΕΣΠΑ Θεσσαλίας.\nΣυγκεκριμένα μετά την ολοκλήρωση της αξιολόγησης από την Ειδική Υπηρεσία Διαχείρισης Ε.Π. Περιφέρειας Θεσσαλίας, εντάσσεται η «ΑΝΑΒΑΘΜΙΣΗ ΚΤΙΡΙΑΚΩΝ ΕΓΚΑΤΑΣΤΑΣΕΩΝ ΚΕΝΤΡΟΥ ΥΓΕΙΑΣ ΚΑΛΑΜΠΑΚΑΣ ΤΡΙΚΑΛΩΝ» προϋπολογισμού 317.000 €, με Δικαιούχο Φορέα την Περιφέρεια Θεσσαλίας και Κύριο την 5η Υ.Π.Ε. Θεσσαλίας – Στερεάς Ελλάδας, στο Π.Ε.Π. Θεσσαλίας 2014-2020. Το έργο χρηματοδοτείται από το Ευρωπαϊκό Ταμείο Περιφερειακής Ανάπτυξης (ΕΤΠΑ) και εθνικούς πόρους, μέσω του Προγράμματος Δημοσίων Επενδύσεων.\nPrevious Post Previous Post Η οικογένεια που έχασε 16 δισ. δολάρια μέσα σε έναν χρόνο\nNext Post Next Post Ο Ράτκο Ντόστανιτς νέος προπονητής της Νίκης Βόλου


ΠΑΡΑ ΔΗΜΟΝ ΟΝΕΙΡΩΝ: Συγχρονικότητα: Η αλληλογραφία Jung- Pauli\nPosted by Chris Tselentis at 22:39\nchristina May 16, 2008 at 10:17 AM\nδες και αυτό σε παρακαλώ...Έχει να κάνει με τον Jung και την "κατάδυση" στα άδυτα της ψυχής...\nΣημειώνω ότι στο "Hearts of darkness" βασίστηκε αρκετά το σενάριο του "Αποκάλυψη τώρα"...\nChris Tselentis May 16, 2008 at 9:45 PM\nΚαλησπέρα. Θα το δω αυτό που λες με την πρώτη ευκαιρία.\nChris Tselentis May 17, 2008 at 12:45 PM\n@ Christina ενδιαφέρον. Για να είμαι ειλικρινής ούτε την συγκεκριμένη ταινία έχω δει ούτε Conrad έχω διαβάσει. Δεν ήξερα ότι το θέμα των ιστοριών μέσα σε ιστορίες είναι τόσο διαδεδομένο.\nΠάντως βρήκα τον όρο mise en abyme, που αναπαρίσταται ως κάποιος που βρίσκεται ανάμεσα σε δυο καθρέφτες και βλέπει το είδωλό του να ανακλάται επ' άπειρο (εξού και ο όρος).\nΕνδιαφέρον, ευχαριστώ για το link.\njacki May 18, 2008 at 8:47 PM\nΜια καλησπέρα πέρασα να αφήσω. Ελπίζω να είσαι καλά.\nChris Tselentis May 19, 2008 at 12:12 AM\nΕλπίζω να είσαι καλά κι εσύ.\nAura May 19, 2008 at 12:46 AM\nΚάτι για κρασιά άκουσα..και καλά κρασιά, μάλιστα..\nνα έχεις Χρήστο :))


Η ΓΕΝΝΗΣΗ ΜΙΑΣ ΕΙΚΟΝΑΣ / ΒΑΡΙΑΝΤΖΑ ΒΕΝΕΤΙΑ\nΚωδ. Πολιτείας: 0870-0240\n«Η αγιογραφία γεννήθηκε στις κατακόμβες κατά τους πρώτους χριστιανικούς χρόνους όχι ως τέχνη αλλά ως γνήσια έκφραση λατρείας. (...) Τον 20ό αιώνα ο Φ. Κόντογλου ξαναφέρνει με τις μελέτες και τα βιβλία του τη βυζαντινή αγιογραφία στη ζωή. Στην πορεία της εξέλιξης της αγιογραφίας λίγα πράγματα άλλαξαν σε επίπεδο υλικών ή τεχνοτροπίας, αφού ο τρόπος που ακόμη και σήμερα εφαρμόζεται είναι κατεξοχήν παραδοσιακός. Έτσι, θα λέγαμε ότι η διαδικασία μάθησης δεν είναι ιδιαίτερα πολύπλοκη, στο αρχικό στάδιο τουλάχιστον». (...) (ΑΠΟ ΤΗΝ ΠΑΡΟΥΣΙΑΣΗ ΤΗΣ ΕΚΔΟΣΗΣ)\n1. ΜΕΛΕΤΗ ΤΟΥ ΣΩΜΑΤΟΣ ΚΑΙ ΤΩΝ ΜΕΛΩΝ ΤΟΥ\n2. ΓΩΝΙΑ - ΥΛΙΚΑ - ΠΡΟΕΤΟΙΜΑΣΙΑ\n3. Η ΤΕΧΝΗ ΤΗΣ ΕΙΚΟΝΟΓΡΑΦΗΣΗΣ\nΚωδικός Πολιτείας 0870-0240


AYΡΙΑΝΗ NEWS: Βρέθηκε το πτώμα του αστυνομικού Α. Δημοτάκη\nΒρέθηκε το πτώμα του αστυνομικού Α. Δημοτάκη\nΣτον αστυνομικό Αντώνη Δημοτάκη, ο οποίος είχε εξαφανιστεί εδώ και δυόμιση μήνες φέρεται να ανήκει το πτώμα που βρέθηκε σε προχωρημένη σήψη το απόγευμα της Κυριακής στην περιοχή Κυρα-Ελένη στον Υμηττό.\nΣύμφωνα με πληροφορίες, η σορός εντοπίστηκε από περιπατητή δίπλα σε μονοπάτι που χρησιμοποιούν περιπατητές και ποδηλάτες.Αμέσως ενημερώθηκε κλιμάκιο της Πυροσβεστικής που με τη σειρά του έστειλε σήμα στην τοπική Αστυνομία. Στο σημείο βρέθηκαν ιατροδικαστής και ομάδα αξιωματικών του Τμήματος Εγκλημάτων κατά Ζωής.\nΔίπλα στο πτώμα βρέθηκε ένα πιστόλι το οποίο μετά από έρευνα διαπιστώθηκε πως ανήκει στον 38χρονο αρχιφύλακα Αντώνη Δημοτάκη ο οποίος είχε εξαφανιστεί από το σπίτι του στις 25 Απριλίου.πηγη.zougla.gr


on 09 Οκτωβρίου 2018 . Posted in Διαδόσεις\nΤο όνομα της Τατιάνας Καλογιάννη ακούγεται για το Δήμο Ιωαννιτών. Αν το σκεφθεί κανείς σοβαρά, τέτοιοι συμπολίτες μας χρειάζονται που να έχουν «τσαγανό» που λέμε, να έχουν γνώσεις και εμπειρίες, να είναι αποδοτικοί στη δουλειά τους και αποφασιστικοί προκειμένου να αλλάξουν τα κακώς κείμενα σε ένα Δήμο. Ήδη η γυναικεία παρουσία στο Δήμο μας είναι ιδιαίτερα αποδοτική. Ο διευρυμένος Δήμος Ιωαννιτών χρειάζεται καλή οργάνωση και πολλή δουλειά. Αυτοί/ες που θα αναλάβουν πρέπει να είναι αποφασισμένοι/ες να αλλάξουν πολλά από τα κακώς κείμενα και βέβαια να ξέρουν τι πρέπει να αλλάξει. Γιατί αν έχουν χαμηλές προσδοκίες τότε πάλι θα βαλτώσουμε… Και τα κόμματα να σιωπήσουν. Οι πολίτες να επιλέξουν τους καλύτερους για την πόλη τους!\nΑπό τη μία είναι το φυτοπλαγκτόν στην Παμβώτιδα, το οποίο προχθές από τους Λιγκιάδες φαινόταν πολύ έντονο σε διάφορα σημεία της. Από την άλλη, είναι οι αφροί μπροστά στον Μόλο λες και κάποιος έριξε στα νερά της λίμνης σαπουνάδες από μπουγάδα. Όπως και να το δεις, η Παμβώτιδα έχει πρόβλημα, μοιάζει να υποφέρει. Ποιος λοιπόν θα δώσει… θεραπεία στον ασθενή; Έλα μου ντε…\nΟ αστυνομικός που προσπαθεί να προστατεύσει τις ζωές και τις περιουσίες των πολιτών που ζουν και δραστηριοποιούνται στα Εξάρχεια είναι κακός και πρέπει να υποστεί τόσες και τόσες ταλαιπωρίες από εκείνους που καταστρέφουν περιουσίες, που βάζουν φωτιές και τρομοκρατούν τους κατοίκους της περιοχής; Όλη αυτή η καταστροφική μανία τι εξυπηρετεί; Όσο για το νέο που πετάει μολότωφ και βάζει σε κίνδυνο τις ζωές των αστυνομικών που είναι και αυτοί παιδιά κάποιων γονιών ή έχουν δικές τους οικογένειες και δικά τους παιδιά που τους περιμένουν να επιστρέψουν γεροί στα σπίτια τους, με ποια λογική νομιμοποιεί τις πράξεις του; Όλη αυτή η βία ποιον ωφελεί και ποιον βλάπτει;\nΟι μαθητές... αχθοφόροι!\nΠερνώντας από τη Ζ.Π.Α. σε ώρα που είχαν τελειώσει οι μαθητές τα μαθήματά τους, πήραμε από μερικούς τις τσάντες τους να δούμε πόσο βαρειά είναι και διαπιστώσαμε ότι ήταν υπέρβαρες! Αναρωτιέται, λοιπόν, κανείς: - Τι στο διάτανο έχουν μέσα και είναι ασήκωτες για τους μικρούς μαθητές και αρκετούς τους βοηθούν στη μεταφορά οι γονείς και οι παππούδες τους; Δεν αναλογίζονται στο Υπουργείο Παιδείας τις συνέπειες από τις υπέρβαρες σάκκες; Μπορεί να προκληθούν στα παιδιά σοβαρές ασθένειες όπως σκολίωση, κύφωση, λόρδωση κ.λπ.;\nΑν δεν το μαζέψουν…\nΈχει κάνα δύο εβδομάδες που το συγκεκριμένο μεταλλικό καλάθι απορριμμάτων πίσω ακριβώς από το Διοικητήριο της Περιφέρειας Ηπείρου παραμένει αναποδογυρισμένο και σε αχρηστία (φωτό)! Μήπως μπορεί κάποιος από τον Δήμο να το τοποθετήσει ξανά στη θέση του και να το βιδώσει στο έδαφος; Ή τουλάχιστον, αν κρίνουν πως δε χρειάζεται, ας το πάρουν να το βάλουν κάπου αλλού, Όχι τίποτε άλλο, υπάρχουν κάτι αθίγγανοι στην πόλη που μαζεύουν τα πάντα κι έχουν ιδιαίτερη… αδυναμία στα μεταλλικά αντικείμενα. Αν μυριστούν το καλάθι…\nΠολύ όμορφες ήταν οι δράσεις του φετινού Φεστιβάλ Χαράς κι Ενότητας το οποίο διοργάνωσαν ο Δήμος Ιωαννιτών, η ΧΕΝ, η ΕΛΕΠΑΠ κι άλλοι τοπικοί κοινωνικοί φορείς. Μέσα από τις δράσεις του στάλθηκαν μηνύματα σεβασμού της διαφορετικότητας, στις οποίες συμμετείχαν και ΑμεΑ συμπολίτες μας, ενώ μία από τις πιο ενδιαφέρουσες εκδηλώσεις του Φεστιβάλ ήταν η αναβίωση παλιών καλών παιχνιδιών στα «Λιθαρίτσια», όπως το κορόιδο, το κουτσό, οι κλέφτες κι αστυνόμοι, η τυφλόμυγα, στα οποία μυήθηκαν δεκάδες Γιαννιωτόπουλα! Τέτοιες πρωτοβουλίες είναι χρήσιμες κοινωνικά κι ας ελπίσουμε ότι το Φεστιβάλ θα μακροημερεύσει…\nΤον πληρώσαμε ακριβά…\nΤα δίδακτρα επιμόρφωσης του Τσίπρα τα πληρώσαμε πολύ ακριβά! Δεν ξέρω αν κατάφερε τελικά να μάθει για το πώς διαχειρίζονται την οικονομία μιας χώρας, αλλά αν κρίνουμε από τη ζημιά που προκάλεσε, που είναι όχι μόνο τεράστια αλλά θα εξακολουθεί να μας αφαιρεί δημόσια περιουσιακά στοιχεία για τον επόμενο αιώνα, μάλλον ανεπίδεκτος μαθήσεως θα κριθεί. Και δεν ζήτησε ούτε μία φορά συγνώμη για τις υπαναχωρήσεις του ούτε το θεώρησε απαραίτητο να κάνει δημόσια την εξομολόγησή του. Ή δεν αντιλαμβάνεται το κακό που μας έκανε ή μας θεωρεί αφελείς, κάνει ό,τι τον διατάσουν εκείνοι που ανέλαβαν να μας «σώσουν» και αναμένει να του ανταποδώσουν τη χάρη που τους κάνει… Γιατί, κατά πως λένε: «η χάρη θέλει αντίχαρη»…\nΤο περίμενε αυτό που θα ακολουθούσε όταν σαν μαθητής είχε ως μόνη έγνοια του την αναστάτωση στην εκπαίδευση με την οργάνωση των καταλήψεων; Όταν σαν φοιτητής προσέρχονταν στη σχολή του όταν μυρίζονταν φασαρίες; Και να ξέραμε πώς φανταζόταν την αναβάθμιση στην εκπαίδευση! Αυτά που ζει σήμερα ίσως τα έβλεπε μόνο στον ύπνο του. Ακριβά αυτοκίνητα που τα πληρώνει ο λαός, οδηγοί και σωματοφύλακες που του ανοίγουν τις πόρτες και τον προστατεύουν από τον εξοργισμένο λαό… Προσωπικό αεροπλάνο για τις μετακινήσεις του, γεύματα με υψηλόβαθμα στελέχη… Για πόσο θα κρατήσει αυτό το όνειρο; Κάποτε θα ξεπεζέψει και τότε ίσως μιλήσει και κάνει αυτοκριτική.\nΖήσαμε τον αυταρχισμό μιας κυβέρνησης σε όλο της το μεγαλείο! Η όλη οικονομική πολιτική της έχει στοιχεία υπέρμετρου αυταρχισμού. Δεν υπολογίζουν τις επιπτώσεις των αποφάσεών τους στο λαό, και αυτές που αφορούν στην καθημερινότητα των πολιτών δείχνουν να μην τους αγγίζουν όσο κι αν ξέρουν ότι μας κάνουν κακό. Πώς τα κατάφεραν να γίνουν τόσο ανάλγητοι δεν το γνωρίζουμε. Άλλα μας έλεγαν προεκλογικά! Να μην ακούνε τις φωνές των πολιτών που γονατίζουν από τα σκληρά μέτρα που τους επιβάλουν; Είναι τόσο απασχολημένοι από τη δική τους καθημερινότητα που αποβλέπει στο πώς θα διατηρηθούν για περισσότερο χρόνο στην εξουσία που παραβλέπουν οτιδήποτε μπορεί να κάνει ακόμη πιο δύσκολη τη ζωή μεγάλου μέρους του πληθυσμού;\nΖουν στον κόσμο τους!\nΜε κάθε ευκαιρία αναφωνούν ότι μας έβγαλαν από τα μνημόνια. Μάλιστα, ο πρωθυπουργός στο πάρτι που οργάνωσαν φόρεσε και γραβάτα αστειευόμενος πριν αναφωνήσει την ιστορική φράση ότι «όπως δώσαμε τόσους αγώνες χωρίς γραβάτα και νικήσαμε έτσι θα συνεχίσουμε να δίνουμε κι άλλους αγώνες». Καλά, με τόσους αγώνες πώς καταφέρνει και όχι μόνο διατηρεί τα κιλά του αλλά προσθέτει κι άλλα; Τι είδους αγώνες έδωσε που εμείς δεν τους αντιληφθήκαμε; Εμείς βιώσαμε μόνο τις σκληρές αποφάσεις τους, τους νόμους που ψήφιζαν χωρίς να τους διαβάσουν κι ενώ εκείνοι πανηγυρίζουν για την έξοδο από τα μνημόνια έρχεται η δήλωση του Ρέγκλινγκ να τους επαναφέρει στην πραγματικότητα: «Η Ελλάδα δεν έχει αποδεσμευθεί 100%. Οι θεσμοί δίνουν το Ο.Κ»!


Φρίκη: Σατανική νταντά έκαιγε μωρό με καυτό νερό | ΥΔΡΟΓΕΙΟΣ 106,9 FM\nΔεν μπορεί να χωρέσει ανθρώπου νους τα όσα έκανε μια 30χρονη σε ένα κοριτσάκι 16 μηνών, η οποία το κρατούσε ως νταντά. Η γυναίκα πιάστηκε επ’αυτοφόρω από τη μητέρα του παιδιού να βουτάει τα χεράκια του στο καυτό νερό, έχοντας εγκαταστήσει κρυφές κάμερες στο σπίτι. Οι υποψίες ξεκίνησαν όταν είδε πληγές στα άκρα του μικρού κοριτσιού, ωστόσο το μυαλό της δεν πήγε ποτέ στα βασανιστήρια που γίνονταν.\nΥπάρχει όμως και μια άλλη εκδοχή, πίσω από τις πράξεις της γυναίκας, σύμφωνα με την Αστυνομία της Σιγκαπούρης.\nΜετά από καταθέσεις που πήραν από την 30χρονη νταντά και το περιβάλλον της, όλα δείχνουν πως τραυμάτισε το παιδί επίτηδες (!) ώστε να συλληφθεί και να απελαθεί πίσω στην πατρίδα της, την Μιανμάρ! Από την άλλη, η μητέρα του παιδιού, η κυρία Low, άφηνε το 16 μηνών μωρό και την 8χρονη κόρη της με την νταντά, όσο εκείνη και ο σύζυγός της βρίσκονταν στις δουλειές τους. Επίσης, και η 8χρονη έχει τραυματισμούς στο σώμα της, παρόμοιες με εκείνες του μωρού, ωστόσο η νταντά φοβήθηκε πως θα έλεγε τι συνέβαινε και έτσι στράφηκε στην μικρή της αδερφή. Το παιδί νοσηλεύεται στο νοσοκομείο με ελαφριά, ευτυχώς, εγκαύματα και αναμένεται να αναρρώσει πλήρως.\nΑκολουθούν σκληρές εικόνες στο video:\nΠροηγούμενο Προηγούμενο Αύριο ψηφίζεται νέος εκλογικός νόμος -Η κυβέρνηση διαψεύδει ψιθύρους και σενάρια για πρόωρες εκλογές\nΕπόμενο Επόμενο Απέδρασε για να… φυλακιστεί ξανά – Άφαντος ο κρατούμενος


Δες την Pre-Fall 2015 συλλογή του Christian Dior που παρουσιάστηκε στο Tokyo! - Tlife.gr\n11.12.2014 | 19:43\nΔες την Pre-Fall 2015 συλλογή του Christian Dior που παρουσιάστηκε στο Tokyo!\nO οίκος Dior έχει μια μακρά ιστορία με την Ιαπωνία. Στις αρχές της δεκαετίας του \_'50 ο Christian Dior σχεδίασε μια σειρά από looks σε υφάσματα από το διάσημο εργαστήριο Tatsumura του Kyoto. Περίπου την ίδια περίοδο, το κατάστημα Daimaru στο Tokyo, άρχισε να πουλάει την haute couture του. Αργότερα, ανατέθηκε στον Dior να σχεδιάσει τρία φορέματα για την γαμήλια τελετής της πριγκίπισσας Michiko. Αλλά η αγάπη του σχεδιαστή με τη χώρα άρχισε νωρίτερα από αυτό- από την παιδική του ήδη ηλικία όπως ανέφερε στην την αυτοβιογραφία του.\nΤο σημερινό και πρώτο Pre-Fall show του οίκου όμως στο Τokyo δεν θύμιζε ιδιαίτερα Ιαπωνία. Υπήρχαν κερωμένα raincoats, μάλλινα γιλέκα φορεμένα με φαρδιά παντελόνια, midi αλλά και μίνι φορέματα, σε συνδυασμό με flat boots. Αν όλα αυτά δεν σου ακούγονται και τόσο glamorous κάνεις όμως μεγάλο λάθος...\nΜετακινήσου προς τα κάτω για να πάρεις μια γεύση από το show!